text:
Mammadu tokara Muhammadu rasuulu allaahi wonaa mo fulɓe tan wonaa mo sooninkooɓe wonaa mo jolfuɓe wonaa mo bamarankooɓe. Murtuɗo ko aduna etee ko mo aduna baɗɗo nguurndam mum fof e leñol, yarlitanii ɗemngal e pinal ko aldaa e lohre aldaa e ngowaari.
Mammadu tokara Muhammadu rasuulu allaahi wonaa mo fulɓe tan wonaa mo sooninkooɓe wonaa mo jolfuɓe wonaa mo bamarankooɓe. Murtuɗo ko aduna etee ko mo aduna baɗɗo nguurndam mum fof e leñol, yarlitanii ɗemngal e pinal ko aldaa e lohre aldaa e ngowaari.
Ko ɗuum saabii e nder nguu jammaagu ko bawɗi e buubaaji, gulaali e kuljinaali, duƴƴe amooɓe kam e kelle boombi, ñaantule seemeɗɓe, jaɓɓe sagataaɓe e cinke boombi.
Fuutankooɓe mbeltiima sanne sabu mawɓe ciftorii hanki e nder reedu fuuta, sukaaɓe kumpitiima pinal hanki e nder dingiral fulɓe
Hanki pinal men janngetenoo, huutortenoo, faamnintenoo ko e nder dingere. Dingire Fuuta hanki laatinooɗe duɗe pulaar, pinndinooje, nehooje, ɓamtooje leñol. Sabu dingiral e nder reedu Fuuta darinoo ko darnde duɗal jaaɓi-haaɗtirde darii e nder renndo hannde ngoo. Dingiral ko nokku janngirɗo, nehirɗo, pinirɗo, paamirɗo, nokku joljole coomɗe jeewte, duƴƴe, cifti e daari, njimri kam e ngamri.
Dingire men hannde e nder reedu Fuuta hay sinno pusaani cerwii, sabu ɗanle keewii, etee yoga e sukaaɓe men hannde njibintee ko e nder teeru. Nde tawnoo suka heewi joldude ko e yonta mo wuurdi, hannde e nder teeru pinal men ɗaayii. E tee eɗen nganndi Pinal ko jelogal renndo maa leñol, Ko pinal seerndata leƴƴi jiiduɗi guri, Ko pinal woni faaro leñol, woni fittaandu leñol.
So tawii sukaaɓe Mbaañ ndentii, pellitii feddude fedde pinal, ndeen fedde ina foti heewde doole. Ɗeen doole ina poti yahdude e hakilantaagal jahdungal e ganndal. Enen fof en majjaani Mammadu Sammba Joob, nguurndam haa maayde ko e hare ƊEMNGAL haa teeŋti noon e PULAAR. Ko ɗuum waɗi fedde ndee ina foti ardinnde jaŋde haa teeŋti e jaŋde Pulaar. Sabu Murtuɗo wiyatnoo :
Mo janngi ɗemngal mum, ñonnga, soƴƴa, feƴa, feƴƴa, femmba haa laaɓa majjere mum, moɗa, moofta sirruuji mum e binndol, kadi huuñtanee sirruuji aduna oo, sirruuji aadee gila dawaa dawi haa jooni. Hakkille makko yaaja, o waawa sorsortude e gannde e yoga e ɗemɗe, kadi o weeɓa heblude e darnde wayloore renndo makko.
– Ma o anndu hoyre makko, hanki hoore makko, hannde makko. O fewnitanoo janngo makko. Ngam ɗemngal ko resorde, ngal resa taariik, pinal, ñeeñal, karallaagal, gannde, aadaaji, diine kala renndo e kala ngenndi. Paamen leƴƴi men, leƴƴi ɓaleeɓe Afrik e ngenndiiji mum ngoppii binndi ko ɓooyi. Kala kala maggol e kala kala majji, alaa ɗo resanoo so wonaa e ngaandi.
– Paamen yonta men hannde laamndii ko filñitaare, darataade, sirŋinaade ; ubbita golle jaambareeɓe men ngenndiyankooɓe ; jarfa ɗe, jummba ɗe, ñeemtina ɗe, sabu hannde ko ñalawma dardarel.
En njiyii e nder ndee hiirde ñaantule paarnorɗe hanki, jubbi cewɗi ɗi pecci laaɓtuɗi, wutteeji rommbal daneeji, wuutteeji baayo, wutteeji faata, cuub, gude cañaaɗe, waawa feŋoo, paɗe mukke oole daala buya, cakkaaji tenngu, kam e jawe tunte.
Ina jeyaa e pelle teddiniraaɗe hiirde ndee : Fedde Sannga Moli Baaraaji (Kasga rewo e worgo), Fedde Jowol Sahre seɓɓe, Fedde Sooninkooɓe, Fedde Rippo, Jabba Aliw Jara, Almuudo leñol Yaaya Njaay, Fedde Ɓamtaare Pulaar – yeewtere (jubbande e nguurndam Mammadu Sammba Joob).
Ko doole e fuunti waɗnoo ɗemɗe jananeeɓe cemmbolini e men, ngeen naange ina muta ; naange ɗemɗe men ina puɗa. Ñaago-ɗen Allah jeyeede e ngaal diɗɗal paamngal pamminoowal, ganndungal, ganndinoowal, pinngal, pinndinoowal, janngungal, jannginoowal, nanngungal e bifirɗe, haa ɓeydoo lewlewtude lewlewndu ɗemngal pulaar, haa natten wonnde maaccuɓe ngam majjuɓe.
Eɗen mbiya fedde Sukaaɓe Mbaañ yoo GOLLE NJAHDU E HAALA .
Haamiidu Mammadu Bah catal Suwoyraat FƁPM


c: text/html

text:
Innde mayri tigi-rigi, e ɗemngal mayri ko «Bundesrepublik Deutschland». Ndi woni ko e diiwaan Orop hakkundeejo. Heedi ndi bannge rewo ko «mer du nord» (maayo rewo) e leydi Danemark e «mer baltique», bannge fuɗnaange mayri heedi toon ko Poloñ e Rippoobilik Cekoslowaki, heedi ndi bannge worgo ko Otris e Siwis, bannge hirnaange ko Farayse e Luksaambuur e Belsik e Pays-Bas. Yimɓe mayri tolnoyiima e 80 miliyoŋ aadee. Kayri woni leydi Dental Orop ɓurndi heewde yimɓe,
Innde mayri tigi-rigi, e ɗemngal mayri ko «Bundesrepublik Deutschland». Ndi woni ko e diiwaan Orop hakkundeejo. Heedi ndi bannge rewo ko «mer du nord» (maayo rewo) e leydi Danemark e «mer baltique», bannge fuɗnaange mayri heedi toon ko Poloñ e Rippoobilik Cekoslowaki, heedi ndi bannge worgo ko Otris e Siwis, bannge hirnaange ko Farayse e Luksaambuur e Belsik e Pays-Bas. Yimɓe mayri tolnoyiima e 80 miliyoŋ aadee. Kayri woni leydi Dental Orop ɓurndi heewde yimɓe,
woni kadi ɓurndi doolnude to bannge faggudu, kayri woni nayaɓiri to bannge ƴellitaare faggudu e winndere ndee.
Almaañ fuɗɗii wonde leydi ndi keeri mum ngoɗɗondiraani e ɗi hannde ɗii ko e kitaale 1870. Oon sahaa (ñalnde 19 sulyee 1870) Farayse ina dikkii diiwaan biyetenooɗo Piris (Prusse) oo e wolde. Ko ɗuum addannoo dowlaaji innitortooɗi Almaa rentude ngam haɓde e Farayse. Nde ɓe pooli Farayse, ɓe compi Laamaandi (Empire) Almaañ ñalnde 18 saawiyee 1871. Hankadi, leydi ndii woni e ƴellitaade haa wonti leydi ndoolnundi e nder Orop, ndi yaaɓani halfude leyɗe goɗɗe, huunde jibinnde golwole bonɗe.
Nii woni, e hitaande 1914 ndi haɓɓondiri e Otris e Hongiri, ndi yaaɓani heɓtude e jiimde Farayse. Kono ɗum wonti ko wolde huuɓtodinnde, winndereere, juutnde, yuumtunde e poolgu senngo Farayse wonnoo ngoo, e hitaande 1918. Almaañ waawnaa siifde « keɓtingol poolgu », fawaa kubbe. Ko ndeen Farayse heɓti diiwanuuji waasnoo e wolde 1870-1871, hono Alsace e Lorraine… Ko ina wona 88 000 km2 taƴaa e mayri (fotde miliyoŋaaji 8 fittaandu). Ndi haɗaa yuɓɓinde sarwiis konu, ndi dottanaa keeweendi koninkooɓe (ɓe potaani ɓurde 100 000 neɗɗo). Ndi haɗaa jogaade saaruuji e kanuuji, e abiyoŋaaji. Leyɗe ndi halfunoo kala teettaa, SDN (Fedde jogornde wontoyde Fedde Ngenndiije Dentuɗe) halfini ɗum en leyɗe poolɗe ɗee. Nde tawnoo ko kayri fuɗɗunoo wolde ndee, wiyaa maa ndi yoɓa. Nii woni ndi fawaa njoɓdi kaɓirɗe e nguura e kaalis, e kuuge goɗɗe. Ndi rokkaa lajal duuɓi capanɗe 30.
Ko ndi fawaa koo fof e teddude, haɗaani mbaylaandi leydi ndii dartaade, leydi ndii ɓamti ƴellitaare mum, haa daɗtii Angalteer.
Leñamleñamaagal bonngal woni e ƴellitaade e leydi hee, tawi ina jeyaa e ko wuurni ɗum, sarɗiiji koyeera ɗi leydi ndii fawanoo nde foolaa e wolde adunaare arwannde ndee. Ɗuum ina jeyaa e ko addani parti nazi en (parti Adolf Hitler) heɓde laamu rewrude e laawol demokaraasi e hitaande 1933. Hitler nde heɓi laamu tan, muumti kala luulndo e leydi hee, sompi laamu hoorameewu. Nii woni, e hitaande 1935 Almaañ ƴetti kuule laawɗinooje ngañgu yahuud en. Hitler yaaɓani yande e teettude leyɗe heediiɓe, rewi woppaani haa jibini wolde adunaare ɗiɗmere ñalnde 1 settaambar 1939.
Eɗen nganndi, ɗo adan wolde ɗoo, konu Almaañ huutorii ko bettere e gunndagol jaawngol. Ɗum addani Almaañ heɓtude ko heewi e Orop e Afrik hirnange e Riisi. Kono henndu fuɗɗii weñtitaade e dabbunde (hiver) 1941-1942. Konu Riisi fuɗɗii boomde konu Almaañ. Maayirɗe 1942, darorɗe 1943 tawi cabbi gorle mbeñtitiima, maalde haɓɓondirɓe (Alliés en), hono Angalteer e Kanadaa e Dowlaaji Amerik Dentuɗi e Riisi uni konuuji ‘Axe’ (Almaañ e wallidiiɓe mum ko nanndi e Itaali e Japon) haa ɗiggi. Golle konu Riisi e gardagol Maresaal mo wonaa “kooninke mawna reedu” , ina wiyee Jukov ina ceedtini, sibu ko e gardagol Maresaal Jukov, konu Riisi (Armée rouge woni ‘Konu mboɗeewu‘) riiwi konu Hitler gila Riisi, haa ɓe uddi Berlin ñalnde 24 abriil 1945, ɓe ñippi raay Dental Dowlaaji Sowiyet dow jubudu Reishtag (galle laamu ɗo Hitler wartii oon ñalawma gooto) ñalnde 30 abriil 1945.
Hade ɗuum tawi Almaañ nazi en warii hakkunde miliyoŋaaji 5 haa 6 yahuud (juifs), woni hedde tataɓe ɗiɗi yahuud en wuurnooɓe e Orop walla 40% yahuud en wuurnooɓe e winndere ndee (woɗɗaani feccere maɓɓe).
Leydi ndii boomiima no feewi. Ina waawnoo ɓurde ɗoon, sibu Hitler yamirnoo konu mum, ko kala ɗo riiwaa e leydi hee, hoto woppu hay dara caggal mum, yo duppu fof haa laaɓa hoto konuuji añɓe naftoraade, kono ndeen yamiroore ɗooftaaka no feewi.
Laamorgo leydi ndii wattini ko fecceede pecce nay : pecce tati wonande leyɗe poolɗe (feccere Amerik, feccere Kanadaa e Feccere Dental Sowiyet hono Riisi) e feccere leydi ndimɗinaandi (Farayse). Kono laamorgo ngoo wattini ko fecceede pecce ɗiɗi tan : Rippoobilik Federaal Almaañ (cosaaɗo ñalnde 23 mee 1949), bannge hirnaange, wuro wiyeteengo Bonn waɗaa laamorgo mum, e Rippoobilik Demokaraasiijo Almaañ (cosaaɗo ñalnde 7 oktoobar 1949) bannge fuɗnaange, laamorgo mum waɗaa Berlin fuɗnaange…
Poolgu nguu fof e muusde haɗaani leydi ndii ummitaade law, ndi woni e ƴellitaade ƴellitaare yaawnde to bannge faggudu. Ko ñalnde 9 noowammbar 1989 ɓalal mahanoongal hakkunde pecce leeɗe ɗiɗi Berlin ɗee, « liɓaa », Almañuuji ɗiɗi ɗii ndenti ñalnde 3 oktoobar 1990. Hannde, Almaañ woni hoore e leyɗe Orop, tiiɗndi to bannge faggudu, njogiindi konngol to bannge politik, mbaawndi kadi fuku bal !
Almaañ wonaa ɗee geɗe tan dowliri, andi dowliri kadi heewde annduɓe. Sibu yoga e annduɓe ɓurɓe dowlude e winndere ndee, iwdi mum en ko Almaañ, wonande fannuuji ɗii fof noon. Ndokken heen yeruuji seeɗa :
Miijiyankooɓe : Gottfried Wilhelm Leibniz (ganndo kadi ko faati e hiisa) ; Emmanuel Kant ; Johann Gottlieb Fichte ; Georg Wilhelm Friedrich Hegel , Friedrich Engels ; Karl Marx ; Friedrich Nietzsche ; e woɗɓe heewɓe.
Annduɓe siyaas : Carl Friedrich Gauss, Rudolf Diesel, Albert Einstein, Daniel Gabriel Fahrenheit, Heinrich Hertz, Johannes Gutenberg, Robert Koch, Wilhelm Conrad Röntgen, Max Planck, e woɗɓe heewɓe.
Bookara Aamadu Bah

robotstxt: allowed

filter: keep


text:
Aminetu Haydaar foolii, sibu artii Saharaa Hirnaange ñalnde aljumaa 18 desammbar 2009, feccere jamma (00h15h) e nder ndiwoowa, ummoraade Espaañ (kanndaa lasaret) caggal nde naati opitaal ñalawma gooto. Waɗde o wiyi, nde o yettii nde «ɗum ko poolgu jojjanɗe winndereyankooje, poolgu jojjanɗe aadee, poolgu Saharaa».
Aminata Haydaar, debbo Saharaanaajo kaɓantooɗo ndimaagu leydi mum, yaltinaa Maruk feewde Espaañ ko ñalnde 14 noowammbar ɓennuɗo o, sabu mum yooɓtoreede yedditaade «jeyegol mum e Maruk», e wiyde ardiiɓe ndiin leydi. Maruk ɗaɓɓiino e Aminetu nde yaafnotoo.
Aminetu Haydaar foolii, sibu artii Saharaa Hirnaange ñalnde aljumaa 18 desammbar 2009, feccere jamma (00h15h) e nder ndiwoowa, ummoraade Espaañ (kanndaa lasaret) caggal nde naati opitaal ñalawma gooto. Waɗde o wiyi, nde o yettii nde «ɗum ko poolgu jojjanɗe winndereyankooje, poolgu jojjanɗe aadee, poolgu Saharaa».
Aminata Haydaar, debbo Saharaanaajo kaɓantooɗo ndimaagu leydi mum, yaltinaa Maruk feewde Espaañ ko ñalnde 14 noowammbar ɓennuɗo o, sabu mum yooɓtoreede yedditaade «jeyegol mum e Maruk», e wiyde ardiiɓe ndiin leydi. Maruk ɗaɓɓiino e Aminetu nde yaafnotoo.
Ngam hollude salaare makko, balɗe 2 caggal nde o riiwaa nde, o felliti geddude ñaamdu e yardu, o salii yaltude kanndaa Lansarot (duuɗe Kanari). Gila ndeen, kala nde o dañi fartaŋŋe huccitde e jaayɗe, omo ɗaɓɓa « hakke mo heɓtotaako mo ɓesngu Saharaa jogii e yiilde fiyakuuji mum », ɓesngu kaɓanteengu ɗuum duuɓi 35 hannde.
Aminetu Haydaar ina yahra hikka e duuɓi 42. Ɗo o kammpi e kanndaa Lansarot ɗo, ko cuurel ngel ɓuraani meeteruuji ɗiɗi njaajeendi e tati njuuteendi. Ko cuurel ngal alaa fallanteere, ngel alaa firlorde. Ko matelaa gooto werlaa ɗoon e leydi : ko heen AminetuHaydaar hoɗi, ina takki e hoore mum foto sukaaɓe mum ɗiɗo. Alaa ko nanetee ɗoon so wonaa diraango laaɗe diwooje e kaaruuji.
Aminetu Haydaar ko tergal coftungal e dillere haɓantoonde ndimaagu Saharaa. Hannde o, o wiyi ina jarani mo maayde. Ko ñalnde 15 noowammbar, balɗe ɗiɗi caggal nde o yaltinaa El Ayyuun, wuro laamorgo Saharaa. Ko maa mbertaa noppi no feewi nde nanaa Aminetu ina haala, o wiyi : «Ma mi hoot , miɗo wuuri walla miɗo maayi». Daande nde ina leefi sibu o fuɗɗiima tampude, kono kadi haala ka, ko haala neɗɗo pellitɗo. Alaa ko o wuuri so wonaa ndiyam mbaɗɗam suukara ; wonaa witaamin, wonaa safaara. Ko o caliiɗo safreede, sabu añde mo ñamminireede forso.
Ñalnde 13 noowammbar, nde o jippii e abiyoŋ, omo ummorii Dental leyɗe Amerik to o yahnoo heɓde njeenaari ngoɗndi mbiyeteendi « Cuusal siwil », sabu daranaade mo jojjanɗe aadee, omo ɗamininoo huunde fof ko wonaa riiweede feewde Espaañ. Hay so o jooɗtorinooka, o fiɓtanooki, nde tawnoo laamu Maruk ko ko ñaññi gila lewru oktoobar. Haɗeede hootde Saharaa ɗo o woppi yumma makko e ɓiɓɓe makko ɗiɗo yahrooɓe duuɓi 13 e 15, hay gooto hawrataa heen !
Laamu Maruk noon ko ko haaɓani oo debbo no feewi, sibu kala ɗo o rewi, o siftinta ko hare Saharaanaaɓe yejjitaande nde. O haɓretee ko hare yamyamre, kono fiɓnde makko ina tiiɗi sanne. Kono so omo ɗannoo, o ɗannortoo ko paaspoor Maruk, mo o heɓnoo e hitaande 2006 e ballal Amnesty International. Ko ɗuum ɓeydi seknude laamu Maruk : « O huutortoo ko paaspoor Maruk ngam haɓaade ɗum ! ɗum ɓurtii » ! Kono, sokde kadi, ina saɗti. O waɗiino duuɓi nay e kasoo (1987 haa 1991), omo waɗaa muumel siraati jamma e ñalawma. O ruttitiima kasoo e hitaande 2005, o waɗi toon lebbi 7, o geddi ñaamde fotde balɗe 32. Tengiti ngal dow, ko Aminetu ina ɓeydoo anndeede ñalnde kala, haa arti noon to Espaañ e to Amerik. Ko ɗum addani Maruk fewjude yaltinde mo leydi ; ɓe mbiyi wonde e paaspoor he, yeeso « nasiyonalitee » o winndi heen ko « Saharaanajo », yeeso « leydi hoɗi », o winndi heen « Saharaa Hirnaange ». Ɓe ɓeydi heen, nde o tellotoo e ndiwoowa nde, o tarñii paaspoor o.
Kono o wiyi : «ɗum fof woodaani. Mi meeɗaa winndude «Saharaanaajo» yeeso «nasiyonaalitee», hay dara mi winndataa ɗoon. Kono, mi winndii « El Ayyuun, Saharaa hirnaange » yeeso « nokku hoɗi », hono no mbaɗirtunoo-mi ñalnde kala. Hol ko boni e ɗuum, tawde hay Fedde Ngenndiije ko oon adrees huutortoo so ina winnda mi ? Paaspoor oo noon, ɓe keɓtii ɗum gila nde njettii-mi toon, mi seekaani mo ». Sehilaaɓe makko Españool en e Sahraanaaɓe kala ceedtiima, ko no o wiyri nii, o winndirta. Ko ɓuri heewde e haɓantooɓe ndimaagu Saharaa ko ɗuum keewi winndude e kartal joldugal e ndiwoowa. Ɗumɗoon meeɗaa addude caɗeele. Sabu añde bonondirde e Maruk, Espaañ hulii salaade jaɓɓaade Aminetu Haydaar tawi welaaka. Kono tan, hannde renndo Espaañ ina dillani mo no feewi, haa ɓurti.
Maruk woni hannde ko ko jiñii. Farayse mo meeɗaa waasde heedande mo, jaɓaani feeñnikinaade, ɓe ngoppiri ɗum ko woɗɓe. Nii woni Dental Orop – ɓooyaani ko Maruk wonti « gollodiiɗo maɓɓe cuɓaaɗo » yaltinii kominikee ŋeerɗo ñalnde alkamiisa 10 desammbar, ina siftina laamaandi Maruk ina foti ɗooftaade « baɗɗiiɗe mum winndereyankooje ko fayti e jojjanɗe aadee », ina ɗaɓɓira ɗum kadi yeewtidde e Espaañ. Wonande Muhammad Khaddad, gooto e hoohooɓe Polisaariyoo, « darnde Dental Orop nde ina leefi, Maruk foti weeynaneede ko kartal boɗewal wonaa kartal oolal ». Omo yenanaa, kanko e annduɓe Aminetu Haydaar fof, wonde o yahrataa caggal. « Ko ɗo o jogori maayde so tawii maslahaa dañaaka. « Haɓɗe e fenaande, ko ɗum woni nguurndam makko », wiyi noon ko Gurutze Irizar e Fernando Peraita, wonduɓe e makko e nder kanndaa he.
Kono gooto e hoohooɓe Maruk, Khalid Naciri, wiyi : « Dental Orop fotaani jeertinde min. Ooɗoo debbo fotaani waɗdeede e ujunnaaje maruknaaɓe dummbaaɓe e tuddunde Tinnduuf. Oo debbo ko bartiiɗo, kuutortooɗo jojjanɗe aadee e nafoore mum. So omo yiɗi hootde El Ayyuun, ko feere wootere woodi : o yaafnoo yeeso aduna fof » !
E oon sahaa Aminetu Haydaar nana lappii e matelaa mum, ina ɗojja ɗojjo muusngo, ina wondi e yiiño e hoore muusoore, kono ina jaggi ndimaagu mum : « Ko minen saharaanaaɓe, sokanooɓe, leeptaa, mbaraa, majjinaa, ko minen Maruk foti ñaagaade yaafuya » !
Bookara Aamadu Bah / Fooyre Ɓamtaare
Ƴoogirde : Figaro


text:
Goomu kaɓɓondiral loraaɓe e kewkewe 1989 e gardagol Huley Sal, winndii Muhammed Abdel Asiis, hooreejo leydi Muritani ɓataake ina hollita heen mettere mum nande mo, kanko e hoore makko omo wiya wonde “ɗeen caɗeele cafraama haa celli”.
Goomu kaɓɓondiral loraaɓe e kewkewe 1989 e gardagol Huley Sal, winndii Muhammed Abdel Asiis, hooreejo leydi Muritani ɓataake ina hollita heen mettere mum nande mo, kanko e hoore makko omo wiya wonde “ɗeen caɗeele cafraama haa celli”.
Ɗeen caɗeele ngoni warngooji baɗanooɗi e tuddule konu Muritani e daande maayo mawngo hakkunde 1989 e 1991.
Muhammed Abdel Asiis haalnoo ɗum ko e yeewtere waɗdunoo e jaayɗe ñalnde 28 noowammbar 2015 to Nuwaadibu, ñalawma mawningol jeytaare leydi ndii. Ñalnde heen kadi, o teeŋtinii konngol ngol o seeraani e haalde, so wiyde wonde “doosiyee ndonaandi aadeeri uddaama”, tee “kala kaalɗo haala mum woni ko aawde ngañgu e peccoor, huunde nde mi jaɓaataa”.
Ɓataake oo wiyi :
“Kaaɗoo haala njaltuka e hunuko maa bonnii kala ko fuɗɗinoo waɗeede ngam safrude ndee ñawannde. Min cuniima heen no feewi. A faamii ko min riiwtuɓe to woɗɗi ndee darnde. Ko ɗum nii addanta min siftinde e teeŋtinde hujjaaji ɗi rewɓe hesniiɓe ɓee ceeraani e naamnaade, haa arti noon e :
– laaɓtitinde nanngle e warngooji baɗnooɗi e 1990-1991 ;
– yiytude gaññeeje waraaɓe ɓee, so tawii ɓalli maɓɓe mbaawaa tottiteede joomum en haa mbaawa wirnirde ɓe no diine men yamiriri nii;
– muumtude sariya yaafuya 1993 e ñaawde waɗboneeɓe ɓee ;
– lomtinande ɓoccitiiɓe e warngooji ɗii kam e ronooɓe waraaɓe ɓee.
E miijo amen, ko ndee feere tan woni moƴƴere ngam safrude ndee ñawannde muusnde. Ɗum kay wonaa larñitde ñawannde sibu ko kañum tan woni feere ɓurnde nuunɗude ngm tiiɗtinde nanondiral ngenndi…”
Eɗen ciftina tan, ko e ndeen yeewtere kadi Muhammed Abdel Asiis wiynoo “macungaagu woodaani e leydi ndii, haalooɓe ɗum ɓee ko yiɗɓe juloraade ɗum tan” tawi noon laamu ina ƴetta ñalnde kala sariyaaji jowitiiɗi e njiyaagu. Haalooɓe ɓee mbiyi “ko woodaani kay alaa ko ƴettani kuule !” So haala ñawii noon, nanɗe ina poti sellude.
Bookara Aamadu Bah


text:
Yerɓannde leydi doolnunde waɗii to Silii ñalnde aset 27 feebariyee 2010. Nde tolniima e toɓɓe 8,8 e daawrugal Richter. Ɗum waɗi ko weetndoongo. Nehaande yerɓannde nde woni ko e nder geec Pasifik, fotde 35 km luggeendi, 325 km ina seerndi ɗum e laamorgo leydi ndi, hono Sañcaago. Biyeteeɗo Antoine Schupp, tuubaako Farayse ganndo ko fayti e ɗuum wiyi wonde ndeeɗoo yerɓannde leydi ina sowoo
Yerɓannde leydi doolnunde waɗii to Silii ñalnde aset 27 feebariyee 2010. Nde tolniima e toɓɓe 8,8 e daawrugal Richter. Ɗum waɗi ko weetndoongo. Nehaande yerɓannde nde woni ko e nder geec Pasifik, fotde 35 km luggeendi, 325 km ina seerndi ɗum e laamorgo leydi ndi, hono Sañcaago. Biyeteeɗo Antoine Schupp, tuubaako Farayse ganndo ko fayti e ɗuum wiyi wonde ndeeɗoo yerɓannde leydi ina sowoo
yerɓannde leydi waɗnoonde ko ɓooyaani to Hayiti, laabi 30 ko famɗi fof to bannge keewgol semmbe.
Fotde 76 jerɓannde tokoose njaabtiima yerɓannde mawnde nde, heen wootere, tolniinde e 6,1 tinaama haa Arsantiin. To Sañcaago, njuuteendi yerɓo ngo wonii hojom e feccere.
Nokku jeerto gonko to Pasifik, jeertinii wonde wempeƴƴo mawngo (tsunami) ina jogori ummaade, fotngo yettaade Ekuwatoor, Kolommbi, Panamaa, Kostaa Rikaa, e saraaji wudduleydi worgo. Ina waawi nii ngo yettoyoo hirnaange Dental Amerik e Kanadaa.
Yerɓannde leydi ɓurnde doolnude e winndere nde waɗnoo kadi ko e ndii leydi (Sili) e hitaande 1960. Ndeen ɗoon tolninooma e toɓɓe 9,5 e daawrugal Richter. Ko fotde 1 655 neɗɗo maaynoo heen.
E ooɗoo ñalawma gooto, yerɓannde woɗnde, tolniinde e 7,3 waɗii to nder Pasifik, tolnde Japon, kilooji 84 ina ceerndi ɗum e wuro wiyeteengo Naha, wonngo e duunde Okinawa.
Sili
Ndenndaandi Sili (República de Chile e ɗemngal Españool) ko leydi ngonndi to Amerik worgo, keedondirndi e Peru (bannge rewo) e Boliwi (bannge Fuɗnaange rewo) e Arsantiin (bannge fuɗnaange). Sili ina wiya ko kam jeyi hettere leydi mawnde to Antarktik. Duunde ina Pâques, ina woni nder geec Pasifik, jeyaa ko eSili gila hitaande 1888. Laamorgo leydi ndi wiyetee ko Sañcaago. Ɗemngal ɓurngal heeleede toon ko Españool. Kaalis mayri wiyetee ko peso (pesooji 1,87 yerondirta e ugiyya gooto).
Bookara Aamadu Bah
Jerɓanɗe leydi ɓurɗe doolnude e winndere nde
- 22 mee 1960, to Sili. Nde tolniima e toɓɓe 9,5. Nde waɗii maayɓe 1 715. Tsunami rewi heen.
- 27 mars 1964 to Alaska, tolniinde e 9,2 toɓɓere. Tsunami rewi heen. Nde warii 128 neɗɗo.
- 26 desammbar 2004, leydi yerɓii nder geec Sumatara, ummini wempeƴere mawnde (tsunami), warnde ko ina wona 226 000 neɗɗo e nder 12 leyɗe takkiiɗe geec inndo. Doole mayre ko toɓɓe 9.
- 13 ut 1868, yerɓannde leydi waɗnoonde to Arika (wonnoo ndeen ko e Peru, hannde ko eSili jeyaa) saabiima tsunaamiiji jooɓiiɗi ko ina wona 25 000 fittaandu to Amerik worgo. Doole mayre ko toɓɓe 9.
- 26 saawiyee 1700, leydi yerɓii hirnaange Kaliforni, Wasinton, Kolommbi Biritaan (Kanadaa hannde o), ummini tsunami jettoyiiɗo haa Japon. Doole mayre ko toɓɓe 9.
- 4 noowammbar 1952, yerɓannde leydi tolniinde e toɓɓe 9 waɗii to Kamchatka (Riisi) : woodii ko nde bonni, kono alaa maayɗo heen. Nde ummini wemmpeƴere nde tooweendi mum tolnii e meeteruuji 9, to Hawai.
- 31 saawiyee 1906 yerɓo leydi tolniingo e 8,8 waɗii to Ekaatoor e to Kolommbi ; nde ummini tsunami. 500 neɗɗo maayii heen.
- Ñalnde 27 feebariyee 2010, yerɓannde leydi to Sili. Doole mayre ko 8,8. Capanɗe neɗɗo maayii heen.
- Ñalnde 1 noowammbar 1755, yerɓannde leydi tolniinde e toɓɓe 8,7 wondunde e tsunami boomi Lisboon, sibu fotde 60 000 maayɗo limaama toon.
- Ñalnde 8 sulyee 1730, yerɓo leydi tolniingo e 8,7 yanii e wuro ina wiyee Valparaiso (Silikadi), wari fotde 3 000 neɗɗo.
- 15 ut 1950, ko to Tibet leydi yerɓunoo, wari fotde 780 neɗɗo. Doole yerɓo ngo ko 8,6.
- 16 desammbar 1920 yerɓannde leydi (toɓɓe 8,6) waɗii to Tansu (Siin). Nde waɗii 100 000 maayɗo.
- 16 ut 1906, leydi yerɓii (toɓɓe 8,6) to Valparaiso (Sili). Waɗii 20 000 maayɗo.
- 15 suwee 1896, wonnoo ko Sanriku (Japon), wondude e tsunami jooɓiiɗo fotde 22 000 neɗɗo. Doole yerɓo ngo ko 8,5.
- 11 noowammbar 1922, leydi yerɓii e keerol Arsantiin-Sili. Teemedde maayɗo. (8,5 toɓɓere).
- 7 noowammbar 1837 ko Valparaiso (Sili) kadi wonnoo. Ina ardi e tsunami. 58 neɗɗo maayii heen to Hawai. Doole yerɓo ngo ko 8,5 toɓɓere wonnoo.
- 20 oktoobar 1687, yerɓo leydi ngo doole mum tolnii e 8,5 toɓɓere bonnii ko ɓuri heewde e wuro wiyeteengo Limaa to Peru.
Ƴoogirde AP / Fulo : Bookara Aamadu Bah


text:
Eɗen ciftina tan cuɓe (woote) ine poti yuɓɓineede ñalnde 3 noowammburu 2020 (ɗoo e balɗe ɗum noon) ngam suɓaade potɗo arditaade Dental Dowlaaji Amerik (DDA) nder duuɓi nay (4) paaɗi ɗii. Ɗeen woote suɓngo hooreejo leydi to DDA noon ine ceerti e woote hooreleydaagu no nganndiren ɗum en nii. Enen, so eɗen cuɓoo hooreejo leydi, ko yimɓe fof (kala Muritaninaajo dañɗo duuɓi 18) njahata wootoyde, neɗɗo fof ko daande wootere tan jogii, ko o waawi wonde fof. Tee njeñtudi ɗeen woote limetee (daaɗe yimɓe fof), ɓurɗo heewde daaɗe fof , kañum hawi. Oo sifaa suɓngo wiyetee ko Woote Kuuɓtodinɗe Ŋaddet (Suffrage Universel Direct). To Amerik mo Donald TRUMP, wonaa noon, hooreejo leydi toɗɗortee toon ko rewrude e Woote Kuuɓtodinɗe ɗe ngonaa Ŋaddet (Suffrage uniɓersel Indirect) : Ameriknaaɓe fof ina ndawa woote, kono ɓe toɗɗotoo ko yimɓe fotɓe toɗɗaade Hooreejo leydi oo. Ɓeen fotɓe toɗɗaade hooreejo leydi ngoni « Goomu Suɓngo » (Collège électoral) ngu 538 neɗɗo, inniraaɓe « Suɓotooɓe Mawɓe ». Ko ɓeeɗoo 538 ngootata ngam suɓaade hooreejo leydi keso oo. Kala kanndidaa dañɗo keeweendi, woni 270 daande, wonata hooreejo.
DDA waɗi ko 50 dowla. Ko ɗiin ndenti, ngoni Dental Dowlaaji Amerik (DDA) kaaleteeɗi ɗii. Heen Dowla kala ine jogii Suɓotooɓe Mawɓe. « keeweendi ɓeen suɓotooɓe mawɓe » foti ko e « keeweendi senaateeruuji mum e depiteeji toɗɗaaɗi, jooɗaniiɗi ɗum to Suudu Sarɗi ». Yeru, Dowla Kaliforni, ɓurɗo heewde yimɓe nder DDA jogii ko 55 Cuɓotooɗo Mawɗo, Teksaas jogii heen ko 38, Folorid ko 29, New York ko 29. Dowlaaji jeeɗiɗi ɓurɗi famɗude yimɓe ɗii, heen gooto kala njogii tan ko Suɓotooɓe 3 mawɓe. Tesko-ɗen tan wonde Tunndu (District) Kolommbiya (heen Washington jeyaa) jogaaki hay neɗɗo gooto to Suudu Sarɗi, kono ina rokkaa Suɓotooɓe Mawɓe tato (3).
Ñalnde woote ndawi, kala kanndidaa ɓurɗo heewde daaɗe nder Dowla, kañum ɓoftata Suɓotooɓe mum Mawɓe ɓee fof, so wonaa nder dowlaaji biyeteeɗi « Maine » e « Nebraska », peccittooɗi Suɓotooɓe Mawɓe njogii ɗii, fawaade e daaɗe kanndidaa fof heɓi. Nii woni e yeru, kala kanndidaa kawɗo to dowla Kaliforni, kañum nawata Suɓotooɓe Mawɓe 55 ɓee fof, hay so tawii kanndidaaji ɗiɗi ɗii ɓurondiri ko daande wootere. To DDA noon, ina waɗi dowlaaji ganndaaɗi to keedi (ɗii heen ina anndaa ko Repoobilikee en « njeyi », ɗii heen ine anndaa ko « demokaraat en njeyi ») ; ine waɗi dowlaaji kadi baawɗi wonde hannde to demokaraat en, janngo to Repoobilikee en : ko ɗiin mbiyetee « Dowlaaji cokti » (Etats clés), sibu ko gooto e kanndidaaji mawɗi ɗii ngardiima nder mum en, ko ɓeydaare mawnde to bannge limoore Suɓotooɓe Mawɓe.
Heen sahaaji noon ine waɗa bette mawɗe : yeru e hitaande 2016, ko Demokaraat podananoo Dowla Michigan, kono ko Repoobilikee en keɓi ɗum. En nder 24 dowla Suɓotooɓe Mawɓe alaa e sago ɗooftoo woote yimɓe ɓee, kono, e nder 26 dowlaaji keddiiɗi ɗii, wonaa alaa e sago, ɗum firti kanndidaa ina waawi ɓoftude Suɓotooɓe Mawɓe dowla, kono wooda heen wootanɗe kanndidaa kawaaɗo ɗoon oo. Ɗuum heewaani waɗde, kono ina waɗa hay so tawii heewaani waɗde ne : hakkunde 1788 e 2000, ko laabi 156 fat ɗum meeɗi waɗde.
Ko ɗuum waɗi, heen sahaaji, neɗɗo ina waawi toɗɗeede Hooreejo leydi tawa heɓaani keewaandi daaɗe yimɓe wootɓe ɓee. Ko ɗuum Donald Trump dañi e hitaande 2016 (yeeso Hillary Clinton), ko ɗuum Georges W. Bush dañnoo e hitaande 2000 (yeeso Al Gore), ko hono noon kadi wonande hooreeɓe tato woɗɓe e kitaale 1824, 1876, e 1888. E nder duuɓi 200 jawtuɗi ɗii, cakkitooje keewɗe mbaɗaama (teemedde teemedde sakkitoore) ngam ittude Suɓotooɓe Mawɓe, waɗta Woote Kuɓtodinɗe Ŋaddet, kollitaa Suudu Sarɗi, kono ndiiwtaa.
Jamma 3 jofi 4 noowammbar maa en nganndu « cikkaaɗo » maa ardoyo DDA e duuɓi 4 paaɗi, kono, e goonga goonga ko ñalnde altine dewɗo e alarba ɗimmo lewru desaambar (ine hawra e 14 desaambar 2020) nganndaten tigi rigi hol jogorɗo wonde hooreejo DDA nder duuɓi nay paaɗi ɗii.
Bookara Aamadu Bah


text:
Njeenaaje Nobel hitaande 2020 ɗee mbeltini annduɓe nawruɓe ganndal yeeso, haa arti noon e Ɓalliwal (gudde ɓaleeje) e Selliwal (fiɗo heeñere C (hépatite C)). Ameriknaaɓe Harvey Alter e Charles Rice kam e biritannaajo Michael Houghton
Njeenaari Nehsuwal-Selliwal
Rokkaa ndiiɗoo njeenaari, ñalnde 5 oktoobar 2020 ndee, ko Biritaannaajo biyeteeɗo Michael Houghton kam e Ameriknaaɓe wiyeteeɓe Harvey Alter e Charles Rice, sabu maɓɓe yiytude wiris fiɗo heeñere C, ñawu caabotoongu kooñndam kam e nguɗu heeñere, mbaroowu hitaande kala fotde 400 000 neɗɗo nder winndere ndee.
E maayirɗe kitaale 1970, Harwey teskii raaɓo-raaɓo ñawu njaggoowu heeñere tuma dokkondire ƴiiƴam, tawi wonaa fiɗo-heeñere A, wonaa fiɗo-heeñere B. Caggal ɗuum, e hitaande 1989, Michael Hougton e gollodiiɓe mum njiyti taƴre dontere wiris oo. Charles Rice kam ne golliima duuɓi keewɗi ngam faamde no wiris oo yeñirta. Ko e ɗeen golle tuugaa ngam feewnude, he kitaale 2010, safaara ñawu nguu, ganndiraaɗo sofosbuvir.
Ɓaari Ɓalliwal : gudde ɓaleeje
Rokkaa njeenaari Ɓalliwal ko biritannaajo biyeteeɗo Roger Penrose kam e almaañnaajo biyeteeɗo Reinhard Genzel kam e debbo ameriknaajo biyeteeɗo Andrea Ghez. Biyeteeɗo Penrose oo rokkiraa njeenaari ndii ko sabu mum hollitde wonde « miijannde yowito huuɓtodinngo ko tijjannde tiiɗnde jibinegol gudde ɓaleeje », ɗum firti ko goodgol gudde ɓaleeje ko huunde nde ganndal yowito huuɓtodinngo Albert Einstein tijjinoo fawaade e dalillaaji tiiɗɗi. Reinhard Genzel e Andrea Ghez noon ndokkiraa njeenaari ndii ko sabu mum en « yiytude huunde tiɗɗiinde, ɓujere, nder nehaande jiiryiirngal men », hono Fedannde Malaaɗo. Wonaani hay duuɓi capanɗe joy, yimɓe njenananooka goodaangal gudde ɓaleeje, kono, e hitaande yawtunde ndee, ɗee kulle ɓuje, « ɗe njiyotaako », mbaawii portileede e holleede yimɓe ; ɗum ko seede taaɓal mawngal taaɓangal ngam huuñitaade sirluuji kammu.
Njeenaari Wayliwal
Goo ko goomu rewɓe ngu jillaani hay gorko gooto ine heɓa njeenaari Nobel ganndal, ɓeen ko Faraysenaajo biyeteeɗo Emmanuelle Charpentier kam e Ameriknaajo biyeteeɗo Jennifer Doudna sabu mum en yiytude kaɓirgal molekileewal « binnditirgal ganol nguurndam». E hitaande 2012, ɓee rewɓe ɗiɗo annduɓe tafii kuutorgal kesal ngam newnude baylugol ndontaandi. Ngal wiyetee ko « Crispr-Cas9 », ɓurngal anndireede « sisooje molekile ». Ko kuutorgal beeɓngal huutoraade, beeɓngal coggu, ngal annduɓe mbaawi huutoraade ngam taƴde ADN ɓey ɗo yiɗaa ɗoo, yeru ngam sosde walla feewnitde waklo ndontaandi, walla nii safrude ñawbuuli ɗi keewaani yiyeede.
Ɓee rewɓe ɗiɗo ngoni rewɓe jeegoɓe e jeeɗiɓe heɓde njeenaari Nobel Wayliwal gila 1901. Ko ngol woni nayaɓol ko rewɓe mehɓe ine keɓa njeenaari Nobel, caggal Nobel Wayliwal mo Marie Curie (Faraysenaaɓe poloñnaajo) heɓi e hitaande 1911, mo Dorothy Crowfoot Hodgkin (Biritaannaajo) heɓi e hitaande 1964, kam e Nobel nehsuwal-selliwal mo Barbara McClintock (Ameriknaajo) heɓi e hitaande 1983.
Njeenaari Coñce :
Rokkaa ndii njeenaari ko debbo ameriknaajo ine wiyee Louise Glück sabu binndanɗe mum jime ceetdanaaɗe jeyeede e ɓurɗe maantinde nder coñce Amerik yontannde. O saaktii defte sappo e ɗiɗi jime. « Defte makko ine laaɓti. Ko ɓuri teeŋtude ɗe njowitii ko nguurndam nder galle, kam e jotondire enɗam ». Ko o porfesoor ɗemngal Engele to Jaaɓihaaɗtirde Yale.
Njeenaari Jam : Rokkaa ndii njeenaari ko Tuugnorgal winnderewal nguura (Programme alimentaire mondial) lollirngal PAM, walla mbiyen ko Fedde ngenndiije dentuɗe (FND) rokkaa ndi, sibu PAM ko njuɓɓudi FND, sabu « darnde mum ngam haɓde e heege, sabu ballal mum ngam ɓeydude deeƴre nder nokkuuji kareeli e sabu gardagol mum darnde daraande ngam haɗde baɗtugol heege njogitaari wolde ».
PAM sosaa ko he hitaande 1961, joɗnde mum woni ko Room. E hitaande ɓennunde ndee, PAM wiyi rokkii 15 miliyaar bottaari, wallitii fotde 97 miliyoŋ neɗɗo nder 88 leydi. Tuugnorgal Winnderewal Nguura (Programme Alimentaire Mondial, PAM ; walla he Engele World Food Programme, WFP) ko njuɓɓudi ballal nguura wonande Fedde Ngenndiije Dentuɗe (ONU) kam e FAO. E hitaande 2019 ndee tan, PAM faabiima fotde 97 miliyoŋ neɗɗo he nder 88 leydi. Ɗum waɗi nde hoore pelle kaɓotooɗe heege, paabotooɗe yimɓe e nder ngonkaaji keñoraaɗi, he nder winndere ndee. Kayre woni fedde faabotoonde ɓurnde mawnude rokkoore sukaaɓe janngooɓe ñaamdu e nder winndere ndee ko ina wona duuɓi 50 jooni. Nde wottinii 17,3 miliyoŋ sukaaɓe janngooɓe e nder 59 leydi. Aduna oo huniima ñamminde yimɓe fof haa kaara, e waɗde haa kisal to bannge nguura laatoo e moƴƴitinde ñaamdu ɗoo e 2030. Kono ɗuum haɗaani, hannde, nder yimɓe njeenayo fof, heen neɗɗo gooto alaa ko ñaami haa haarna ñalnde fof.
Ñalnde kala PAM ine nelda 5 000 kamiyoŋ, laaɗe ndiyam 20 e 92 ndiwoowa, dimnduɗi nguura e geɗe paaɓorɗe goɗɗe, ngam rimtande ɗum yimɓe ɓurɓe waasde. Hitaande kala PAM ine yeɗa fotde 15 miliyaar lahal (rasiyoŋ). Ko ɗumɗoo addani PAM lolludirde wonde fedde ɓurnde waawde faabaade e nder ngonkaaji keñoraaɗi, sabu kattanɗe mum yaawde faabaade, tawi ko e nokkuuji ɓurɗi mettude yettaade.
Hol ko woni njeenaari Nobel
Njeenaari Nobel ko njeenaari adunakoori ndokketeendi hitaande kala yimɓe « ɓeydanɓe winndere ndee huunde » to bannge wiɗto, to bannge njiylawu ganndal, to bannge ɓeydugol ganndal, to bannge gollal coñce maantinngal, walla sabu darnde mum en ngam yiylaade jam e deeƴre. Sosi njeenaari ndii ko Suwednaajo biyeteeɗo Alfred Nobel, ganndo ko faati e wayliwal (Chimie) cankiiɗo gila 1896, ine ɗacci jawdi keewndi, tolniindi e 32 miliyoŋ kaalis Suwed (fotde miliyaar e 100 miliyoŋ uguiyya). Hade makko maayde o wasiyinoo ko ndiin jawdi yo sosre njuɓɓudi mbele ina rokka yimɓe seedtanaaɓe golle ɓeydanɗe winndere ndee ganndal walla kisal e nder fannuuji joy garooji ɗi, njeenaari : deeƴre, jokkondiral, coñce, wayliwal, ganndal tago, cellal e ɓalliwal.
Ma on tesko wonde hiisiwal alaa heen. Ina haawnii sibu hiisiwal woni yummum gannde Siyaas. Haala ina heewi heen : won wiyɓe wonde joopaa e njeenaari hee ko gannde « kuutorɗe », woni baawɗe huutoreede e nguurndam ; won wiyɓe ko sabu kiram hakkunde Alfred Nobel e hiisiwo biyeteeɗo Gosta Mittag Lefleer, mo o yiɗanaano njeenaari ndii, sibu mum ɗaftu mo debbo biyeteeɗo Sofii Hess (Sophie Hess) … Kono heewɓe ngoongɗinaani kaaɗoo haala.
Ɗuum addani Hiisiwal sosaneede njeenaari keeriindi mbiyeteendi « Karaŋ Fields » e hitaande 1936, ndokketeendi duuɓi nay kala yimɓe nayo. E hitaande 2003, laamu Norwees sosanii matematik njeenaari kesiri mbiyeteendi Abel (ngam mawninde hiisiwo mawɗo biyeteeɗo Niels Henrik Abel (jibinanooɗo e hitaande 1802)). Ko laamɗo Norwees rokkata ndi e lewru Noowammbar, njaru mayri ko miliyoŋaaji 6 kaalis Norwees (hedde 730 000 ooroo).
Hol ko woni wuddere ɓaleere ?
« Wuddere ɓaleere » walla mbiyen « gawu ɓaleewu » ko kullel asamaan, no Leydi men ndii nii, no koode ɗee nii, ko nokku weeyo ɗo hay huunde waawaa ɓoccitaade, wonaa ɓakdi, wonaa hay annoore. Wayi ko no gawu nii, pooɗoowo, ɓuucoo kala ko faandii ɗum. Ɗum noon, ko kuulel asamaan ngel nganndu-ɗaa, Alla e mum ñisde, Alla e ɓakdi mum tiɗɗaade, caasal ɓaaƴo mum ina waawi haɗde kala ko woni e mum ɓoccitaade, gila e ɓakdi haa e caafe, ko ɗe mbaawi wonde fof, yo won caafe jiyotooɗe ɗee (annoore…), walla caafe yiite-sulɗeeje (bempeƴƴe rajo ekn). Ɗum noon ko nokku niɓɓo, mo yiyotaako. Yeru, so en njiɗii waɗtude Leydi men ndii wuddere ɓaleere, maa mbaawen tiɗɗude ɓakdi mayri fof e nder faandu ndu wudduwol saatimeeteer gooto, woni tiɗɗen Leydi haa fotta e abbere gawri.
So neɗɗo yanii e nder wuddere ɓaleere, won ko tinata ?
Jaabawol Andrea Ghez : « O daɗataa. So tawii ko koyɗe maa ngidii naatde wuddere ɓaleere ndee, geɗel idotoongel kewde ko, sabu caasgol ɓaaƴo ngoo, aan fof, gila e koyɗe haa hoore, a silkitto. Ndeke hay huunde en tinataa, sibu en nattii woodde… en caayii, en ngontii ceŋle ɓakdi ɓurɗe famɗude ».
Bookara Aamadu Bah


text:
Ɗo yahnoo artaa fof, luulndo e laamu (COD e UPR) pellitiino haaldude e maayirɗe lewru settaambar, haa yimɓe fof ɗaminii, maa nanondiral waɗ, woote ɓamdaaɗe njuɓɓinee, leydi ndii yaaɓana yaltude kiris politik woni gila e hitaande 2008 oo. Kono, oon ɗamaawu juutaani, sibu, e oon sahaa gooto mo ceŋɗe ɗiɗi ɗee njeewtidta, CENI (hono Goomu kalfinaangu ɗowde woote) ina jokki golle dartaaki, tee ina heddii e ñalngu lajnoo, so 23 noowammbar 2013.
Ɗum addannoo COD ɗaɓɓirde laamu nguu nde yowata golle ɗee haa anndee ɗo nanondiraa. Laamu jaabtii ina waawi dirtinde woote jonte ɗiɗi. COD wiyi wonaa ɗum woni ko ɗaɓɓi, kañum ɗaɓɓi ko juɓɓingol woote nanondiraaɗe, yantude e sarɗiiji ɗi hollitnoo (ƴeew Fooyre T°115). Ɗoon kisa kaaldigal haaɗi.
To bannge COD, ndeen ɗum kewii, Tawaasul wiyi kañum ko jahoowo woote. UFP ne, wiyi maa yiilirde mum siynoore jooɗtoo ngam fellitde heen huunde. Ndeen joɗnde yiilirde siynoore teeŋtinii pellitgol oon parti taƴaade woote ɗee. To bannge goɗɗo, huunde e partiiji AP (MPR mo Haamiidu Baaba Kan e ADIL mo Waagef) kam en mbiyi mbaawaa tawtoreede woote bannginteeje. Kono, ina teskaa kadi, hay won ɗiin partiiji CAP, ko wayi no APP ceeraani e wullitaade deftagol CENI yiɗde laamu nguu, kam e binnditgol tumarankooɓe e nder doggi woote ɗii, haa arti noon to fuɗnaange leydi too.
E ooɗoo sahaa, binnditgol e doggi woote ɗii dartinaama. Laamu nguu hollitii wonde ko ina tolnoo e 1 250 000 mbinnditiima heen ngam waawde wootoyde. E wiyde luulndo taƴiingo woote ɗee, « e nder 1 900 000 karte dentitee peewnaaɗe ɗee, ko heen 1 200 000 tan mbinnditii e RAVEL (doggol woote), ko heddii koo, heen 350 000 kartal dentitee joom mum en ngaranaani ɗum en. 350 000 keddiiɗe ɗee, ngaranaama kono joom mum en mbinnditaaki. »
Ina jeyaa noon e dalillaaji ɗi COD ardini ngam taƴaade woote ɗee, « baasgol winnditde muritaninaaɓe heewɓe, binnditgol niɓɓol ngol laaɓtaani ». Ɓe kollitii kadi, ñalnde 15 oktoobar 2013 ndee, « e nder 3 900 000 muritaninaajo, ko heen 2 700 000 mbinnditaa » ngam heɓde kaayitaaji kesi ɗii. E wiyde maɓɓe, woote ɗawooje yimɓe fotɓe nii heewde hakke mum en ɓiyleydiiwo, mbaawaa dagaade.
Ko waawnoo heen wonde fof, eɗen nganndi kadi haa e nder parti UPR oo (parti laamu oo) caɗeele ina keewi e lelnugol doggi kanndidaaji ɗii. Yoga e yimɓe maɓɓe nii peetiima joɗɗinii doggi goɗɗi walla tawtoyii partiiji goɗɗi. Ɗeen caɗeele, yantude e daɓɓiɗgol daawal keedngal en e 23 noowammbar ngal, kam e keewgol golle potɗe waɗeede ɗoo e ndeen ɗee, ina ngaddani heewɓe sikkitaade baɗgol woote ɗee e lajal dottangal ngal. Sibu ko maa karte woote ɗee peewnee, ɗereeji gootirɗi ɗii kadi muulee, tee ina wiyee CENI heɓaani tawo kaalis ko yuɓɓiniri golle ɗee.
Ɗum noon, woote ɗee keewii haala, kono haa hannde ina gasa tawa ko yowre tawo woni ɗoon. Heewɓe ina mbiya « ɗum fof ko gubbe, kono woƴi Abdel Asiis tan ko woote hooreleydaagu 2014 ».
E wiyde kalifu kumpital jogori difaade fere woote ɗee kala ko laamu leydi ndii (ɗuum woni enen fof), fotde miliyaaruuji 4 mbuuɗu. Ko ɗum tagi won heen wiyde « miliyaaruuji 4 ina mbaawnoo hoybinde caɗeele jaahiyaaɓe e toɓooli Nuwaasoot, hoɗtina ɗum. Ɗuum ɓuratnoo heewde nafoore e woote ɗe ɓamdaaka, ɗe juɓɓingol mum en yuɓɓaani, ɗe ɓiɗɓe leydi heewɓe ɗawaa sabu ronkude winnditaade ». Jooni kadi eɗen mbaawi ɓeydude heen « woote jogorɗe waɗireede ɗereeji woote ñenngaaɗi hono no e woote gardagol leydi 2009 ɗee nii » !
Kono, haa yeeso ko laawol.
Muuttaar


text:
Yimɓe keɓtinirtee ko e goonga kono goonga heɓtinirtaako yimɓe. So en njiɗii faamde hol ko addi ndee filñitaare, alaa e sago ndutto-ɗen gila 01 lewru mee 2014, ñalawma potnooɗo mawnineede, wonti ñalawma sunu e mettere ɓerɗe. Ñalnde 02 e 03 mee ngonaani sara e oo jiɓi-liɓa (chaos). Caggal nde liggotooɓe SNIM kuuɓni aadi hakkunde mum en e ardiiɓe SNIM, caggal nde fayndaare heɓaa,
Yimɓe keɓtinirtee ko e goonga kono goonga heɓtinirtaako yimɓe. So en njiɗii faamde hol ko addi ndee filñitaare, alaa e sago ndutto-ɗen gila 01 lewru mee 2014, ñalawma potnooɗo mawnineede, wonti ñalawma sunu e mettere ɓerɗe. Ñalnde 02 e 03 mee ngonaani sara e oo jiɓi-liɓa (chaos). Caggal nde liggotooɓe SNIM kuuɓni aadi hakkunde mum en e ardiiɓe SNIM, caggal nde fayndaare heɓaa,
liggotooɓe mbaɗii ko meeɗaa waɗeede e nder SNIM, so yettaade 13 000 000 ton oogaandi (minerais). Ardiiɓe gollordu SNIM, calii huuɓnude aadi hakkunde mum en e liggotooɓe. Ɗuum addi filñitaare mawnnde, balɗe tati, ñalnde 01 e 02 e 03 mee 2014, laana njoordi ɗoofaaki Suwoyraat feewde hawngooji laaɗe Nuwaadibu.
Nii woni ardiiɓe gollordu SNIM torii yeewtitde e nulaaɓe liggotooɓe. E nder nguun batu, ardiiɓe SNIM e nulaaɓe walla mbiyen yonaaɓe liggotooɓe (délégué) nanondiri e toɓɓe gaddunooɗe luural ɗee fof, haa heddii toɓɓe ɗiɗi : ɗeen toɓɓe ciifondiraa e dow kaaldigal e nanondiral kono njowaa haa lewru Oktoobar 2014.
Toɓɓere arwaniire ndee, hono “ɓeydugol kuuɓtidinngol njoɓdi liggotooɓe” maa tabitine e nder lewru oktoobar 2014 .
Toɓɓere ɗiɗmere ndee ko njeenaari tolniindi e 30 % kala lewru ndu njeñtudi mum (production) tolnii e 1 200 000 ton.
Mo aawi henndu soña duleendu
Ndeen lewru oktoobar yettiima, ardiiɓe SNIM ñaagii yonaaɓe liggotooɓe yoo ɓeydan ɗum en daawal haa lewru settaambar 2014 mbele ɓe mbaawa huuɓnude aadi maɓɓe e liggotooɓe SNIM. Ɓe njaɓanaa ɗuum nde tawnoo daliilu kollitaaɗo ko teɓɓitagol coodgu oogaandi e nder winndere ndee no diidorinoo. E nder lewru siilo 2014, caggal batu kuuɓtidinngu ngaandoraangu SNIM ñalnde 20-01-2015, hay dara heɓaaka ko ummii e gollorde SNIM. Ndee ooñaare haɗnde ardiiɓe snim huuɓnude piɓondiral hakkunde mum en e gollotooɓe, addi sikkitaare mawnde, rewnde haa nulaaɓe liggotooɓe, pelliti joɗɗinde toragol taƴugol walla mbiyen yowre junngo (debrayage) e geddo liggey (greve), so tawii keɓaani jaabowol ɗoon e balɗe ɗiɗi, caggal nde njowi juuɗe waktuuji nayi tuggi 10h haa 14h ñalnde alarba 28-01-2015.
Ndeen lajal ngal yettiima, jaabowol SNIM ko adii fof ko etaade hulɓinde, saakde, yeende, huutoraade kinɗe ngam sarde e fusde njuɓɓudi ndi liggotooɓe lelni ndii.
En calaaki, etee eɗen paami nduu gollordu SNIM ko ndu ngenndi Muritani, endu foti addude ballal mayru e nder jookli leydi Muritani fof, kono en mbaawa faamde nde ndu ɗawata ɓee liggotooɓe ɓe tampataa, kaaɓataa, ngoytotaako, ɓe nguurndam ɓurti muusde, wuurɓe e ñamaale, ɓe janngo mum en humpi, sabu waasde ɗum en yoɓeede hakke mum en, waasde ɗum en waɗtoreede e hormeede, ɓe neɗɗaagu mum en waasi heɓtineede, sabu miskinaagu njaltungu aada, ɓe warñeende mum en siiɓatee, ɓe punndi ñawni haa mbiyi bof, nguleeki yoorni haa mbiyi koŋ, ɓe ɓalli mbaɗi peƴƴi Alla e jaangol, ɓee heen henndu wumni. Ɓee liggotooɓe e kala sahaa e kala dumunna, ɓe ngalaa fooftere, ɓee jaambareeɓe, sahodinɓe, ene poti rokkeede geɗal mum en haa timma, mbeltinee mbele ina cuusa, ɓeyda mbaawka mum en. Hannde e nder nguurndam, kala liggotooɗo e SNIM ronkii faamde ko oo baɗ-boɗiijo yiɗi waɗde.
Ndeen liggotooɓe paamii wonaani e miijo ardiiɓe SNIM huuɓnude aadi, ɓe pelliti geddude liggey ñalnde 30-01-2015. Gila ndeen fayi hannde ko e filñitaare kam e mottondiral ɓe ngoni. So tawii fulɓe ina mbiya ko maayi e raddo fof ko jaawngal defii, hannde maaytere (paralysie) oogooɗe SNIM ko gardiiɗo ɗum oo defii e tee luural hakkunde golloowo e gollinoowo, kam e tabital gollordu SNIM e ñiiɓal mum fof ko wul Wudaa roondii.
Fenaande noon so heelnii, beeli owat. Kono so goonga feeñii, fellitii haɓde e fenaande, mbele artira nuunɗal e potal, gooto fof wuura celluɗam, ceniɗam, weytoo e nder jojjanɗi mum, yoo taw doole e ndoolndolaagu mum pelmotaako njuuɓudi mum waɗa ɗum no aadorii waɗirde e yeeso kala luutndiiɗo yiɗde mum. E nder nguurndam kala liggotooɗo e SNIM ko ɗam hakkunde alɗuɓe joom doole en, siiɓotooɓe ƴiiƴam miskineeɓe e waasɓe ɓe naamndaaki so wonaa nguurndam moƴƴam. So doole e fenannde mbaɗdii lannda, nafata ko hakke tawa woɗɗaani, sabu ko hakke tan waawi faabaade goonga. Hakke noon, ko oo sagata mo yiyotaako, anndotaako so wonaa e golle mum, dentinoowo ɓerɓe doofolɓe, loowa e nder majje dental goonga, jahdungal e pellital, deeƴre, newaare e nehtaare. Nguu mboofu noon mokobaa mum ko Mohammed Abdallaahi wul Wudda gardiiɗo gollordu SNIM. Ko kanko saabii ngol tanitilol (revolution) haa murteende duñi oo yonta paayodinɗo waɗde ɗoo ko wayri waɗeede gila e hitaande 1968. E ndaɓɓa, hakkillaaji nuunɗuɓe ɓuri jaggude ko kala ko ardunoo doole e fenaande, heewi joofirde ko e borjeende e firtaare yaawnde, hono no ardunoo nii. Oo gaaɓtaro mo faamataa filñitaare hay sinno ko liggotooɗo gooto, ko iiñturu wonande leydi no woorunoo, haalaaka noon nde tolni ujunnaaje ɗiɗi haa e tati. Gila ndee filñitaare dawi haa ñalnde nuldu-ɗen ndee winndannde, kaaldigal waɗaani hakkuunde SNIM e liggotooɓe mum, maa mbiyaa koko nanondiraa yoo woppe haa ñola. SNIM hannde ina gollina ko ina tolnoo e 5 000 neɗɗo, tawi keewal ngal, ko Suwoyraat woni ko ina tolnoo e 3 753 neɗɗo. Ndeke ko ɗoo doole SNIM ngoni. Hol no gardiiɗo ɗooynortoo jamaanu potɗo nii heewde ?
Mawɗo leydi e njillu mum Suwoyraat ñalnde 28-11-2014 wiyiino : “hisataa e ngol caamgol coodgu oogaandi so wonaa sosiyetee dañɗo mbaawka ustude peragol ɓurtungol. Onon ubriyeeji, kaadaruuji, direktooruuji paamee gooto e mon fof ɗo waawi wonde, yo addu ballal mum mbele sosiyetee SNIM ina waawa daɗde e sahaa gonaaɗo oo”. Mbele o yiɗnoo ko jeertinde ko kala seppo o alaa e mum etee hay gooto woto yeewtid e mum, etee gooto fof yo rooto hakke mum totta SNIM. Ndaw ko haanaani !
Gila nde seppo ngoo seppi ñalnde 30-01-2015 fayi hannde, laana njoorndi ɗooforaaki no fotiri nder oogirɗe Suwoyraat fayde e hawngooji laaɗe ndiyam Nuwaadibu. Ko goonga sahaa fof laana ina yaha tawa ina fooɗa 60 haa 70 wago, kono mbele ɗuum ina fotndee walla ina lomtoo laaɗe tati ñalawma tawa ngoota fof ina fooɗa wagooje 180 ? Alaa, wonaa gootum ! Ndeke noon haala so ñawii yoo nanɗe cellu !
Fulɓe mbiyi : “fuunti laamii ɓuri felli laamii”. Tuubaako wiyi : “seerndi laamii ɓuri fuunti laamii”.
En njettii, en mantii, en cemmbinii delegeeji liggotooɓe, kono kadi en njaari kaaɗtudi ɓe sukaaɓe ɓe cuusal mum en, caasal mum en peri laawol ngootaagu e ɓamtaare. Yoo wuur ɓamtoo kala to liggotooɗo waawi wonnde. Haa yeeso ko laawol.
Ñalnde 12-02-2015
Haamiidu Mammadu Bah kalfinaaɗo jaŋde FƁPM Catal Suwoyraat.


text:
Pulaar dee wiy “ko yonti fof haalee”. Tawde noon yonti ko cuɓagol gonoowo hoyreejo leydi Muritani, en mbaawaa waasde haalde heen no foti fof. Ko kaalaten heen koo noon toɗɗaaki tawo fooɗondiratnooɓe ɓee, ɗum toɗɗii ko enen wallooɓe ɓee. E nder ɗuum, ene moƴƴi e kala sahaa, ciftoren ko won e annduɓe men, walla haaliyankooɓe men kaalata e jime mumen koo, mbaasen tan nanngirde ɗum ceɓe peɗeeli, wona tan ene keɗiima duƴƴe, en nanii heen kolli, en mbiyii “hah” tan kaaɗen ɗoon. Sikke alaa ko haalaa fof tawata ko won ko nafata saka so ummiima e hoyre hisnde. Ɗoo jooni, luɓaten konngol ko mawɗo men Ibiraahiima Saar biyɗo e wootere e jime mum “yo neɗɗo anndu ko haalata, annda ɗo laalata, annda nde haalata, annda mo haaldata ruɗtoo annda ɗo haaɗata”. Ene gasa tawa addani mo haalde ngol konngol ko yenaneede goongɗugol ko Pulaar wiynoo “Konngol ko ndiyam, so rufii ɓoftotaako”. Ko ɗuum waɗi, so neɗɗo ene haala, woto o rew yamiroore ɓernde, sabu ɓernde anndi tan koko yiɗi, anndaa ko ɗum jogori jibinoyde e baɗte. Waɗde yo o halfin tawo hakkille, miijoo, miijtoo, seɗa seɗta, seernda ko boni e ko moƴƴi heen koo, hade ɗemngal jangtaade hunuko yaltina.
Sikke alaa, kala laamiiɗo, ko Alla lammini ɗum, kono ene waɗa sabaabu. Sabaabu oo ko waɗaneede bayyino yumtungo, yaajngo. Sikke alaa gooto e ƴamatnooɓe lefol laamu ɓee fof waɗii heen ko waawi. Ene gasa ngartoyen heen e binndanɗe men garoyooje so hawrii e weleede Alla. Hannde, njiɗ-ɗen haalde tan ko ko yowitii e no golle ɗee mbaɗiraa nii. Wootde (suɓaade), ko hakke kala ɓiyleydi. Firti ko alaa potɗo haɗeede wootoyde (suɓaade mo yiɗani lefol laamu oo), hay sinno noon alaa biyeteeɗo maa wootoya walla suɓoyoo ko aldaa e sago mum. Eɗen nganndi kay, so neɗɗo ene suɓoo, ƴeftat ɗerewol cuɓirteengol ngol, naata e cuurel, kanum tan e Alla e ɓernde mum e hakkille mum, suɓoo tawa yeenaaka, tee fetel fawaaka e tiinde mum. Firti ko neɗɗo fof ene waawi haalde boowal ko waɗoytaa to nder cuurel too, tee ene waawi kadi waɗde toon ko haaltataa so yaltii. Kono ellee en njettaaki tawo ngaal pinal. Leyɗeele ƴeestiiɗe to bannge demokaraasii ɗee, Joom galle e joom suudu mum ene mbaasa wondude lannda, so cuɓagol yontii gooto fof suɓoyoo mo yiɗani oo, so ɓe ngartii ɓe ngonta ɗo ɓe ngonnoo. Enen noon, ko ɓuri heewde, hay sinno nii wonaa joom galle e joom suudu mum, kala ɓe ngondaani lannda, keewi ko aybinondirde, wiyndirde biyaate bonɗe, njaha nii haa njettoo ƴattooje e kuɗdi. Eɗam taƴa heen, ɓiɓɓe yumma ceernda kiraaɗe, ɓiɓɓe baaba ceernda galleeji. Waɗde ɓe ndokka jiɗnooɗo ɓe ceerta oo sago mum. Foti wonde, ko so neɗɗo jiydaa e maa lannda, ngeto-ɗaa heɓde hakkille mum, paamninaa ɗum ko suɓii koo feewaani, tawa a wiyaani ɗum woni ko e fenaande.
Pulaar ene wiya “so dunndu fuɗii hakkunde yimɓe, ko ɗemɗe lewata ɗum”, kono en keewaani huutoraade ngoon miijo. Waɗde tiiɗno-ɗen, ko fayi arde, so eɗen naata e ko wayi nii, naatiren heen hakkillaaji, mbaɗen ko pot-ɗen waɗde koo, so bayyinde tuugnorgal golle ƴamoowo mo njiɗ-ɗen yimɓe fof cuɓoo oon. Kala kaalɗo, walla baɗɗo ko luulndii ko njiɗno-ɗen joom mum haala walla waɗa koo, woto ndiiwten ɗum, woto nefen ɗum, woto njennen, woto kuɗen woto ƴatto-ɗen. Ngeto-ɗen ɓallaade joom mum, paamninen ɗum ko njiɗ-ɗen koo, haa yenanee ko ɗuum ɓuri moƴƴude e mum. Waɗde ngannden mo pot-ɗen haaldude oo holi kañum, ngannden ko kaaldaten e makko koo e ko kaalaten e makko, ngannden kadi no kaaldirten, te ngannden kadi ɗo kaaɗaten. Mawɗo gooto meeɗii wiyde, “so a yiɗii waajaade neɗɗo yo woppu sanngara, so aɗa ara e mum a duybi-duybinat, haa o sikka ko a gabbiiɗo mo e ngonka makko kaa. E ngaan sahnga ko kaalan-ɗaa mo fof, maa o heɗane. Kono so a nefii mo tan, o yiytoto hoyre makko”. Yoo Alla rukku en faamde, rokka en hakkillaaji poolooji ɓerɗe.
Malal Sammba GISE


text:
“En”, ko enen aadee en. Haa e oo sahaa annduɓe kiisinoo duuɓi aadee e winndere ndee ko e miliyoŋaaji 2 e teemedde nay hitaande (2 400 000 hitaande). Kono won gabgal gootal aadee yiytaa to fuɗnaange Afrik too, tawi duuɓi mum ko miliyoŋaaji 2 e teemedde jeetati hitaande.
“En”, ko enen aadee en. Haa e oo sahaa annduɓe kiisinoo duuɓi aadee e winndere ndee ko e miliyoŋaaji 2 e teemedde nay hitaande (2 400 000 hitaande). Kono won gabgal gootal aadee yiytaa to fuɗnaange Afrik too, tawi duuɓi mum ko miliyoŋaaji 2 e teemedde jeetati hitaande.
Ɗum habraa ko ñalnde alarba 11 marse 2015 e jaaynde ganndal wiyeteende Science. Gabgal ngal yiytaa ko gila 2013 to nokku ina wiyee Ledi-Geraru to Ecoppi e gardagol wiɗtooɓe ameriknaaɓe gollotooɓe to duɗe jaaɓi-haaɗtirde Arizona e Nevada to leydi Amerik.
Ɗumɗoo kadi ɓeydiima teeŋtinde wonde ko Afrik tigi woni mbootu winndere.


text:
2011 maayii, hoto mo yahdi heen. Eɗen nduttoo (ciftina) e huunde e kewuuji maantinɗi kewnooɗi e mayre.
Estoni, 01/01/11 : leydi mbiyeteendi Estoni naatnoondi e Dental Orop e hitaande 2004, naati kadi wertallo Oroo, woni leydi mum 17ɓiiri. Kayri woni leydi jeyanoondi e DentaSowiyet ngadiindi jeyeede e ngadental.
Ostoraali, 02/01/11, toɓooli doolnuɗi njani e fuɗnaange-rewo leydi ndii, mbonni gese e oogirɗe. Ko famɗi fof 35 neɗɗo maayii heen.
Niiseer, ñalnde 07/01/11 : dahngo tuubakooɓe Farayse ɗiɗo e nder restoraa Ñaamee. Konu Farayse e sanndarmeeɓe Niiseer, ngabbii dahɓe ɓee, ɓe njaggondiri e maɓɓe e nder leydi Mali, yimɓe 9 maayi heen : dahanooɓe ɗiɗo ɓee e sanndarmeeɓe tato e dahooɓe nayo. 16 saawiyee AKaydaa e Magreb (AQMI) innitii golle ɗee.
Beresil, darorɗe saawiyee : Toɓooli kulɓiniiɗi, gontuɗi ilam keewɗam e waraango ɓakke ndegginii koɗorɗe e jawdi e diiwaan hirnaange Rio de Janeiro : fotde 1 000 neɗɗo kalkiima heen. Oo woni musiiba gadano mo hooreejo leydi ndii, hono Dilma Rusef hawri e laamu mum.
Tuunus, 14/01/11, persidaa Ben Aali dogi mooloyii to Sawuud.
Sudaan, tuggi 9 haa 15/01/11, 98,8% e wootnooɓe e woote diisnorɗe juɓɓinanooɗe to Sudaan worgo, ɗaɓɓi jeytaare diiwaan oo. Ɗum haɗaani hare jokkude. Ñalnde 9 sulyee, Rippoobilik Sudaan worgo wonti leydi 193ɓiri Fedde Ngenndiije Dentuɗe.
Farayse, 15/01/11, Marin le Pen lomtii baaba mum e gardagoparti biyeteeɗo Front National, parti ganndiraaɗo añamnguraagu.
Hayiti : 16/01/2011 : GartaJean Claude Duvalier caggaduuɓi 25 daayo to leydi Farayse ɗo o mooloyinoo ngam ruppaade murtere ɓesngu. Ñalnde 19/01/11, ñaawoore leydi ndii o nanngi mo, ngam ñaawde mo sabu njeenaari, porlugojawdi buur e jokkondirae waɗooɓe bone, tuggi 1971 haa 1986.
Misra, 25/01/11, seppooji puɗɗii to boowaTahriir. Nanngondire muusɗe mbaɗi hakkunde doole kisae seppooɓe ɓee e nder yoga e gure leydi ndii, ngam ɗaɓɓude yo Mubaarak woppu laamu.
Yemen, 27/01/11, ujunnaaje keewɗe seppooɓe nootii e noddaango luulndo ngam ɗaɓɓude yo Aali Abdullah Saleh, laamiiɗo ko ina ɓura 32 hitaande, yo woppu laamu. Ñalnde 3 suwee, kanko e jagge guwarnama makko keewɗe, ɓe ngaañii e bommbugojumaa galle laamu oo. O nawaa to Sawuud ngam safreede.
Niiseer, 31 sawiyee : Muhammadu Yusufu, ɓooyɗo e luulndo dañi fotde 36% e daaɗe wootooɓe e daawagadanatoɗɗe hooreleydaagu. Ñalnde 12 marsa o heɓi 58%. Ɗee woote mbaɗiranoo ko artirde laamu siwien caggande konu folli laamu Mammadu Tañnjaa e feebariyee 2010.
Senegaal, 6 haa 11/02/11, Batu Renndo Adunankeewu 11ɓu jooɗii to Ndakaaru. Ngu jooɗii ko e yonta maantinirɗo iiñcuru tippudi hoorejawdi. Hade ɗuum ko heege mawnge yannoo e miliyoŋaaji miliyoŋaaji neɗɗo e nder winndere ndee. Batu nguu hawri ko e fitinaaji ɓesnguuji aarabeeɓe, ngu joofiri ko ɗamaawu nduu henndu maa yuumtu e aduna ɓurɗo nuunɗude e heewde njurum.
Misra, 11/02/11, Hosni Mubaarak woppii laamu, caggabalɗe 18 seppooji.
NuweSelannde, 22/02/11, leydi yerɓii to wuro ɗiɗmo leydi ndii, wiyeteengo Christchurch. 75 neɗɗo maayii heen, 300 majji. 100 000 huɓeere njani. Ko e ngoo wuro kawgeadunankeeweRugby fotnoo yuɓɓineede e settaambar e oktoobar 2011.
Yaabaan, 11/03/11, yerɓo leydi doolnungo wondude e Tsunami moolanaaɗo njani e Yaabaan, mbonni huunde e Nokkuuji Nikleyeer. Boomaare mawnde : 9 487 maayɗo, 15 617 neɗɗo majjuɗo, ɓe njiyataaka. Ɗii musibbaaji tawtondirɗi mbonnii ko ina wona 200 miliyaar Oroo.
Benin, 13/03/11, sappo e nayo neɗɗo ina ngonnoo kanndidaaji e woote hooreleydaagu. Njiiɓru mawndu waɗi, caggande yimɓe Yayi Boni, gardinooɗo leydi ndii, mbayyini wonde o heɓii 55%, o gañiima e daawagadanal. Luulngo ngoo wiyi wonde ko ko wujjaa ; kono Diiso Doosɗe jaalɗini poolugu Yayi Boni, 53%.
Libi, 17/03/11, Diiso kisaFedde ngenndiije dentuɗe yamiri yo libi bommbe, e nder hawraande mum 1976 ɓere, yamirnde tiwaande dow Libi, yamirnde yo « denndaangapeeje katojinaaɗe kuutore ngam reende siwien ». Balɗe ɗiɗi caggaɗuum, maalde leyɗe hirnaange, e gardagoFarayse, wondude e ballateeŋtungaAmerik, udditi jaynge e konu Kaddaafi ; nguu njangu woni ɗiɗmu to bannge doole, caggawolde liɓnoonde laamɗo jartodinɗo biyeteeɗo Saddaam Huseyn to Irak.
Siiri, 18/03/11, seppooji ɗi meeɗaa yiyeede, luulndiiɗi laamu Basaar eAsad, gonɗo e laamu gila 2000, puɗɗii.
Misra, 19/03/11, 77% e wootooɓe Misranaaɓe ɗaɓɓi yo Doosɗe leydi ɗee mbayle.
Hayiti, 5/04/11, jimoowo biyeteeɗo MicheMartelly toɗɗaama Hoore leydi.
Portigaal, 06/04/2011, sabu caɗeele faggudu e kaalis, laamu Lisbon ɗaɓɓirii DentaOrop ballal.
Koddiwaar, 11/04/11, caggalebbi nay hare e pooɗondiral, Loraa Bagboo nanngaa e nder galle laamu.
Yaabaan, 12/04/11, aksidaa Santaraanikleyeer Fukusima hiisaama e bonnande ɓurnde mawnude, kuloɓeydaniima yaabaannaaɓe.
Dentaleyɗe Amerik, 14/05/11, Dominique Strauss Kahn (DSK) takkaama njangu e dow Nafisatu Jallo. Ñalnde 19 o demisoni e gardagoFMI.
Niiseriyaa, 16/04/11, seppooji e nanngondire caggande njeñtudi toɗɗe Hooreleydaagu mbayyinaa, wiyaa wonde Janathan Goodluck (57%) hawii Muhammadu Buhari (37%) : fotde 800 maayɗo.
Maruk, 28/04/11, njangu warhooreewu to Marakesh. 16 maayɗo : maruknaaɓe 3, faraysenaaɓe 8, Biritaannaajo gooto, Kanadanaajo gooto, Holandee gooto, Purtugee gooto e Siwis gooto, yantude e 21 gaañiiɗo.
Laamaandi ndenndundi (Angalteer), 29/04/11 dewgahakkunde Kate Middelton e garme biyeteeɗo William.
Farayse, 2/05/11, Ñaawoore wullitaande Dominique de Villepin, kaɓdiiɗo Nikolaa Sarkosi, sabu mum takkeede fewjande oon e kitaale 2000. E ndeeɗoo ñaawoore kadi, o laaɓɓinaa e ɗiin sikkeeji.
Pakistaan, 02/05/11, Ameriknaaɓe mbarii Ben Laaden cuuɗinooɗo to wuro Attobaad, rewu Islamabad.
Leyɗe Palestiin, 04/05/11, Fataa e Hamas mbelditii. Ko Mahmuud Nejaah, hooreejo Palestiin, gardiiɗo Fataa, e Khaled Mechaal, hooreejo Biro politik Hamaas ciifondiri nanondirangal. Foti rewde heen ko compugoguwarnama ngootaagu ngenndi kam e juɓɓingowoote sarɗiyeeje e hooreleydaagu to Gasaa e Sisjordaani, ɗoon e hitaande.
Espaañ, 15/05/11, puɗɗagoseppooji «mettinɓe» (indigados) to Espaañ, dillere sukaaɓe woytotooɓe ronkude golle, caggakiris naatɗo faggudu leyɗe hirnaange.
Koddiwaar, 21/05/11, Alasan Watara fiilaama Hooreejo leydi to Yamusokoro e tawtoregoNikolaa Sarkosi e Ban-Ki-Moon, Koolaaɗo KuuɓaFedde Ngenndiije Dentuɗe.
Serbi, 26/05/11, nanngaRatko Mladic caggaduuɓi 16 palee-palee. O neldaa to Ñaawirde Kuuge Winndere, to wuro La Haye. Omo tuuma warhoore neɗɗaagu e mumtugoe warngo 8 000 sagata gorko to Srebrenica e hitaande 1995.
Yemen, 03/06/11, Aali Abdalla Saaleh, gaañii caggande galle laamu bommbaa. O nawaa to Sawuud ngam safraade.
Peru, 05/06/11, Ollanta Humala toɗɗaama hooreejo leydi. O wootondirtunoo ko e debbo biyeteeɗo Keiko Fujimori. Omo anniyii tiimtaade e gonnooɗo hooreejo Beresiil, hono Luulaa e Hugo Sawes mo Wenuselaa.
Maruk, 17/06/11, Muhammed VI waɗii diskuur mawɗo, habri wonde ina yiɗi yuɓɓinde huunde e mbayliigaaji Doosɗe leydi. Arditaade gila heɓtaaka.
Tuunus, 20/06/11, Ben Aali e jom suudu mum Leylaa Taraabelsi ñawaama kasoo 35 hitaande gooto e mum en kala. Ɓe njooɓtoraa ko porlugojawdi buur. E oon sahaa noon ɓe moolinoo ko Sawuud.
Farayse, 21/06/11, Yvan Colonna ñaawaama tataɓokasoo kaaɗdi nguurndam, sabu warngo perfee biyeteeɗo Claude Erignac to Ajaccio (Duunde Kors to Farayse).
Afganistaan, 22/06/11, persidaa Barak Obama habrii gartirgokonu Amerik ngonnoongu Afganistaan ɗoo e ceeɗu 2012.
DentaLeyɗe Amerik, 28/06/11, Christine Lagarde lomtiima DSK e gardagoFMI.
Farayse, 29/06/11, Goppitgojaaynooɓe ɗiɗo Faraysenaaɓe, Hervé Ghesquière kam e Stéphane Taponier, dahanooɓe ñalnde 30 desammbar 2009 to Afganistaan, kamɓe e nantinoowo maɓɓe hono Reza Din.
b, Robeer Burgi, aamwokaa faraysenaajo, libinaajo, gooto e ɓalliiɓe Sarkoosi, goongɗinii haala mum, so wiyde wonde Kariimu Wad noddiino ɗum jamma 27 suwee nde seppooji bonɗi mbaɗata Ndakaaru ndee, ngam ɗaɓɓude yo konu Farayse faabo ɗum en.
Sili, 19/07/11, tawaama wonde persidaa Salwadoor Alenndee ko bartinooɗo, caggakuudetaa 11 settaambar 1973, gaddunooɗo e laamu koninkooɓe ɓe laamu hoorameewu. Ɓe ubbit mo ngam anndude so tawii ko koninkooɓe ɓee mbarnoo mo walla.
Gine, 19/07/11, Hoɗorde Alfaa Konnde, hooreejo leydi Gine, bommbaa. Alfaa wiyi wonde felluɓe ɓee njiylotonoo ko warde ɗum.
Somaali, 19/07/11, aduna wullaama wonde musiiba heege bonnge ina jogori yande e « allaadu Afrik », worgo Somaali.
Serbi, 20/07/11, Nanngabarhoore biyeteeɗo Goran Hadzic, mo Ñaawirde Kuuge Winndere yiylotonoo sabu tuumeede warngooji to Yugoslawi.
Geres, 21/07/11, ardiiɓe wertallo Oroo pellitii wallude leydi Geres fotde 158 miliyaar Oroo.
Norwees, 22/07/11, jannguuji ɗiɗi, ƴiiƴiiji mbaɗii to Osloo kam e duungeUtoya. Fotde 92 neɗɗo maayi heen. Tuumaa warngo ngoo ko gorko jahroowo e duuɓi 32.
Israayiil, 01/08/11, teemedde joy ujunere neɗɗo ceppii to TeAwiiw ngam ɗaɓɓude « potander renndo ». Ɓe poŋti tillisaaji maɓɓe e dingire.
Siiri, 03/08/11, Diiso KisaFedde ngenndiije ñiŋii piggalaamu Siri fiyata ɓesngu mum ngal.
Misra, 03/08/11, Mubaarak addaama ñaawoore ina lelnaa e leeso ñawɗo, ina uddaa e suudu giriyaas.
Angalteer, 07/08/11, fitinaaji keewɗi mbaɗii e wuro London ; sukaaɓe nanngondiri e halfinaaɓe kisacaggande polis wari toon suka. Fitinaaji ɗii mbaɗii maayɓe njoyo.
Dental Amerik, 23/08/11, Ñaawoore kuuge Amerik woppii tuumamuya mum e DSK.
Libi, 23/08/11, murto heɓtii Tiripoli. Ɓe naatii galle Kaddaafi biyeteeɗo Bab al-azizia.
Niiseriyaa, 26/08/11, joɗnde Fedde Ngenndiije Dentuɗe yanaama to Abujaa, Niiseriyaa. Ina wiyee ko ownooɓe wiyeteeɓe Bokko Haram mbaɗi bonannde ndee.
Dentaleyɗe Amerik, 29/08/11, henndu buutufamermbiliima tufnde fuɗnaange DentaAmerik ; 14 neɗɗo maayii heen. Bonannde ndee millaama e miliyaaruuji 7 dolaar.
Dental Amerik, 11/09/11, mawningohitaande sappoɓere njangu 11 settaambar 2001.
Farayse, 14/09/11, ñaawoore wullitaango laɓɓinii Dominique de Villepin.
DentaAmerik, 17/09/11, 1 700 neɗɗo tawtoraama «Diiño WalStreet», suurtoowo gardagohoorejawdaagu.
Palestiin, 23/09/11, Palestiin yettinii ɗaɓɓaande mum yiɗde jeyeede e Fedde Ngenndiije Dentuɗe. Amerik e Israayiimbelaaka ɗum.
Farayse, 25/09/11, Partiiji nan-nani kooniima e woote senaa, poolgu ngu ɓe mbayri dañde ko ina wona duuɓi 50 jooni.
Farayse, 16/10/11, François Hollande toɗɗaama yo won kanndidaa parti sosiyaalist e woote hooreleydaagu 2012.
Palestiin, 18/10/2011, Gilaad Shalit, soldaat israayiimo palestiinnaaɓe mooftunoo ko ɓooyi, woppaama. O wostondiraa ko e 1 027 palestiinnaaɓe dummbanooɓe. Heen 477 ko e makko ngoppidaa, heddiiɓe ɓee, 550 neɗɗo, maa ngoppite yeeso.
Libi, 20/10/11, Muammaar Kaddaafi waraama to Sirte. O daasaa e mbeddaaji …
Tuunus, 23/10/11, Parti islaamiste en biyeteeɗo Ennahda, foolii e woote Asaambele carɗinoowo ɗe 23 oktoobar. Ɓe keɓii 90 siis e nder siisuuji 217 ɗii.
Palestiin, 31/10/11, UNESCO jaɓii naatgoPalestiin e fedde hee. Amerik yowii piye mum e fedde hee, sabu mum mettinde ɗuum.
Geres, 11/11/11, Papanderewu woppii kam ne laamu, sabu mum ronkude yaltinde leydi mum caɗeele faggudu. Lomtii mo ko biyeteeɗo Lucas Papademos.
Siiri, 12/11/11, Kaɓɓere leyɗe Aarabeeɓe yowii Siiri e golle mum, sabu piggafiyata ɓesngu mum ngal, caabingawarngo ko ina tolnoo e 3 500 neɗɗo.
Itaali, 12/11/11, Silvio Berlusconi woppii laamu. O yahdi e ƴattooje e kuɗdi haa heewi. O yaltiri galle laamu oo, ko damecuuɗingel, ngam ruppaade jaaynooɓe e hulde fiyeede. Lomtii mo janngo mum ko ganndo mawɗo ko faati e faggudu biyeteeɗo Mario Monti.
Farayse, 22/11/11, sankaare Danielle Mitterand, cuddiiɗo François Mitterand, meeɗnooɗo wonde hooreejo leydi Farayse. O sankorii ko duuɓi 87.
Koddiwaar, 06/12/11, Looraa Bagboo addaama yeeso ñaawooɓe to Ñaawirde kuuge winndere, sabu mum tuumeede warhoore neɗɗaagu.
Koddiwaar, 11/12/11, woote depiteeji to Koddiwaar. Parti Alasan Watara heɓii keeweendi. Parti Bagboo jaɓaano tawtoreede woote ɗee ngam hollitde mettere mum e ko mawɗo maɓɓe nawaa Ñawirde kuuge koo.
Yemen, 24/11/11 persidaa Saaleh jaɓii siifde nanondiragoppinoowaɗum laamu, hay so tawii seppooɓe ɓee njaɓaani nanondirangal.
Ƴoogaa ko e RFI


text:
Ɗemɗe Afriknaaje 13 tawateeɗe he nder Google Translate
Google Translate ko software mo neɗɗo waawi huwtoraade ngam firde kelme, konngol timmungol walla yumre, ummoraade e ɗemngal fayde e ɗemngal goɗngal. Yeru, aɗa waawi winndude konngol e gootal e ɗemɗe naatnaaɗe heen ɗe, ko wayno Farayse mbiyaa yo ɗum firɗum e Arab, software o firanma konngol Farayse ngol e Arab. Hannde ɗemɗe sappo e tati Afriknaaje ene njeyaa e naatnaaɗe he ngaal kuwtorogal karalleewal.
Ɗeen ngoni ɗeeɗoo ɗemɗe ɗe payɗen jaŋtaade. Africans,1 Xhosa, Zulu, Seshoto(Afrique du Sud), Amharic (Eccopi), Hawsa, Igbo, Yoruba (Nigeria), Malagasy (Madagascare), Swahili (leyɗee keewɗe Fuɗnaange e hakkundeere Afrik), Somaali (Somalie), e Chichewa (Malawi).2
So en teskiima he nder ɗemɗe 13 Afriknaaje ɗe jaŋtiɗen dow ɗe, ma en taw ko ɓuri heen heewde ko ɗemɗe Fuɗnaange walla Fuɗnaange-Worgo Afrik, ko heen tati (3) tan ngoni ɗemɗe Hiirnaange Afrik. Woni Hawsa, Igbo, e Yoruba ko Nijeryanaaje. Geɗal goɗngal teskinngal kadi ko e nder ɗemɗe nay mawɗe he nder Nigeria ɗe ko Pulaar/Fulfulde tan woni ko tawaaka heen. Sikke alaa, ko weltaare mawnde wonan’de kala ɓiyɗo Afriknaajo haa ɓuri teeŋtude noon e ngenndiyankeeɓe mayri haɓantooɓe ngam ɓamtaare ɗemɗe ngenndiyankeeje mayri, yiyde ɗemɗe Afrik ene cawndondira e ɗemɗe goɗɗe winndere e nder dingiral ɓamtaare e karallaagal dowrowal. En njejjitaa noon huwtoraade o ɗoo fartaŋŋe ngam siftinde ngenndiyankeeɓe Fulɓe ko ɓe meeɗaani yejjitde boom, ɗum woni “ Aduna ko mi yahii, haɓɓu paɗe maa ngabboɗaami kono wonaa mi parii heblo njehen”. Aduna ko ɗannungal ngal aldaa e ñallinde walla hiirnude; ñalnde kala ko dawol, ñalnde kala ko kiirndol. So a ñallinii tan dawnooɓe mbirtomaa. Nde kiirndataa tawa ɓe ngoɗɗi, hay punndi maɓɓe majjirma. Aduna men hannde ko aduna mbaylaandi e karallaagal. Won ko golletenoo hanki duuɓi cappanɗe walla ni teemedde, tawo hannde gasnude ɗum ene newoo e nder yontere. Waɗinoon ko hannde karallaagal waɗɗii ko e dow hirke duleendu. No ɓamtaare way yaawde hannde ni ko noon kadi daɗeede way yaawde. Kala ɗannotooɗo mo wonaa jom himme toowɗo tawa kadi ko jooɓiiɗo e ngal karallaagal kesal ko yoni, laawol makko liiltat. Jommbaani boom, maayde makko e laawol tawa o yettaaki jaaƴorde makko.
1Hayso Africans iwdi mum ko ɗemngal Oropnaaɓe ceekodaangal he ɗemngal Holandanaaɓe (Dutch) ne, haalooɓe ɗum ɓe ko raaneeɓe Afriknaaɓe jeyeeɓe he ɗeeɗoo leyɗeele: Afrique du Sud, Lesotho, Malawi, Namibie, Zambie, e Zimbabwe.
2 Malawi, Zambie, Mozambique, e Zimbabwe. E ngal anndiraa kadi he innde Chinyanja walla Nyanja he woon e nokkuuji he ɗeeɗoo leyɗeele:Mozambique e Zambie.


text:
Wiyde ina waɗa winndannde faatunde e geɗe ganndal ngal suwaa laaɓtande hay annduɓe ɓurɓe mawnude, ko semmu mawɗo. Ina waawi faamee, ina waawi waasa faameede walla faamnaade (sibu hay sinno ko e Farayse walla e Engele winndannde ndee wonnoo, ko noon mettirta faamnaade walla faamninde). Kono ɓayri ko ɗuum aduna oo fof haalata hannde, alaa e sago eto-ɗen haalde heen huunde, ɗaminaade kadi, woɗɓe maa mbinndu heen. Hol ko ɗuum woni ? Ɗuum woni ko annduɓe mbiyi portilii gadanol ko ɓe inniri « wuddere ɓaleere » walla mbiyen « gawu ɓaleewu » walla « gawu niɓɓo », hono ko wiyetee e Farayse « Trou noir », e Engele « Black hole ».
Hol ko woni wuddere ɓaleere ?
« Wuddere ɓaleere » walla mbiyen « gawu ɓaleewu » ko kuulel asamaan, no Leydi men ndii nii, no Koode nii, ko nokku weeyo ɗo hay huunde waawaa ɓoccitaade, wonaa ɓakdi, wonaa hay annoore. Ɗum noon ko nokku niɓɓo, mo yiyotaako. Wayi ko no gawu (gaw) nii, pooɗoowo, ɓuucoo kala ko faandii ɗum, tee wontaa ɓoccito. Ɗum noon, ko kuulel asamaan ngel nganndu-ɗaa, Alla e mum ñisde, Alla e ɓakdi mum tiɗɗaade, caasal ɓaaƴo mum ina waawi haɗde kala ko woni e mum ɓoccitaade, gila e ɓakdi haa e caafe, ko ɗe mbaawi wonde fof, yo won caafe jiyotooɗe ɗee (annoore…), walla caafe yiite-sulɗeeje (onndooji rajo ekn).
Ngam huunde wona wuddere ɓaleere (gawu ɓaleewu), maa ñiso heewngo tiɗɗoo e nokku weeyo paaɗɗo. Ƴetten yeru e Naange. Ñiso naange ko hedde miliyaaruuji 2 miliyaar ton, wudduwol mum ko 700 000 kiloomeeteer, woni laabi 200 wudduwol Leydi. So en mbaawii tiɗɗude ñiso Naange ngee fof e nder faandu ndu wudduwol mum jaasi kiloomeeteruuji 3, maa en ndañ « wuddere ɓaleere » : kala kuulel asamaan, walla caafal annoore ɓallingal ɗum ko jaasi kiloomeeteruuji 3, waawataa ɓoccitaade, walla mbiyen yaltude ɗoon.
So en njiɗii waɗtude Leydi men ndii wuddere ɓaleere, ɗuum kadi ɓuri hittude. Waɗi noon ko maa mbaawen tiɗɗude ɓakdi mum ndii kala e nder faandu ndu wudduwol saatimeeteer gooto, woni tiɗɗen Leydi haa fotta e abbere gawri. Oon sahaa maa en keɓ wuddere ɓaleere saatimeeteer gooto ! Hannde noon, denndaangal annduɓe ko faati e ɓalliwal koode (ɓalkoodewal : astrophysique) njenanaama gawuuji ɓaleeji (gudde ɓaleeje) ine ngoodi, tee heen gooto ina e sara men ɗoo : to wuddu jiiryiirngal men, hono wuddu Fedannde Malaaɗo, hedde ñukkere koode wiyeteende Mbaangu A*, (Sagittaire A*).
Jooni noon, so neɗɗo yanii e wuddere ɓaleere, hol no wayata ?
Hay dara a tinataa ! So en ƴettitii yeru ɗo Naange tiɗɗaa haa heƴti e faandu ndu wudduwol mum jaasi kilomeeteer gooto. So mi ɓalliima faandu nduu, alaa ko heedi mi e wuddu (nehaande) mum so wonaa ko jaasi 3 km, mi rullinaama, mi jookiima. Ngol keerol ngol neɗɗo taccata jookoo nder gawu hee, wiyetee ko wiiwaano wuddere ɓaleere. Kono kadi paamen, to wiiwaano too, hay huunde alaa toon, hay ɓakdi ngootiri alaa ɗoon ! Ɓakdi ndii kala tiɗɗii ko e nehaande hee, wiiwaano ngoo ko keerol ngol memotaako, kono, so mi taccii ngol, hay huunde mi tinataa, kono mi jookiima hankadi, mi wontaa yaltu.
Hol ko haɗata en tinde ? Ɗuum ko e miijooji diiñorɗi miijanteendi yowito huuɓtodinngo Einstein lelnunoo, ko ndiin miijanteendi sakkii goodgol gudde ɓaleeje.
Hol ko saabii kala ko naati e wuddere ɓaleere waawaaa yaltude ?
Hade ɗuum, eɗen poti faamde, e nder winndere hee, denndaangal ɓalli (geɗe) ñisɗe (jogiiɗe ñiso) ina ɓaaƴondira (pooɗondira), fawaade e pooɗondiral ɓaaƴiwal (attraction gravitationnelle). Ko jiidaa e ɗuum, kala huunde ñisnde no feewi, ko wayi no hoodere walla wuddere ɓaleere ina wayla mbaadi saraaji faru-sahaa. Nii woni diidol portol jogii toon ko mbaadi diidol kofingol, yeru no geɗe mbaylortoo so a ƴeewrii ɗum en caggal butel baɗɗo ndiyam nii.
Wuddere ɓaleere ko « gawu ɓaaƴo » : so a ɓadtiima ɗum no feewi, ɓuuco maa, naatnu maa nder. E nder ganndal « ɓalliwal yowito », ɓaaƴo ina fooɗa ɓakdi, kono kadi ina wayla « faru sahaa ». Ɗoo noon, ndokkaten yeru ko e gawu ndiyam. So laana arii saraaji mum ina doga e laawol mum portingol, gawu nguu fooɗa ɗum, ooña bolol mum, laana kaa naata e yiriinde, ka yirloo, ka yirloo, haa ka yettoo wuddu gawu nguu, ka muta. Woni gawu nguu ɓuuciima ka. Ko noon gudde ɓaleeje pooɗirta cereeli annoore, ooña ɗum en, (portol wontii ooñingol) njirla ɗum en haa « moɗa » ɗum en.
Hol ko waɗi ɓakdi e annoore mbaawaa ɓoccitaade wuddere ɓaleere ndee so naatii heen ?
So a werliima haayre faade dow, ɓaaƴo Leydi sammina nde e leydi. So a werloriima nde doole, nde ɓeydoo toowde, kono nde saamoya kadi. So a werliima nde doole doole, nde ŋabba dow dow, haa ɓaaƴo Leydi natta waawde samminde nde : nde naata e faru, nde ɓoccitoo ɓaaƴo (fooɗo) Leydi. Njaaweendi ndi haayre ndee werliraa haa nde waasi saamde e Leydi, wiyetee ko njaaweendi ɓoccital. Dow Leydi ndiin njaaweendi ko 11,2 km nder leƴƴannde kala (40 000 km/w). Satelitaaji e fiiseeji ina njaawi yettaade ndi. Njaaweendi ɓoccital fawii ko ñiso kuulel asamaan ɗo huunde ndee werlaa ɗoo : dow Naange ko ndi 617 km nder leƴƴannde (2 221 000 km nder waktu kala). Wonande gudde ɓaleeje, ndiin njaaweendi ɓurii njaaweendi annore : waɗde haayre ndee waawata ɓoccitaade ɓaaƴo wuddere ɓaleere ndee, ko maa nde ɓura annoore yaawde, ndaa ɗuum aaɓnotaako. Alaa tawo ko yiytaa ko ɓuri annoore yaawde. Ko ɗuum tagi haayre ndee wattinta tan ko saamde nder wuddere ɓaleere ndee. Ko noon wonande annoore, sibu njaaweendi annoore ndee foti ko e njaaweendi mum, ɗum noon nde waawaa ɓoccitaade gawu nguu.
Nde tawnoo alaa ko yaltata e wuddere ɓaleere, hay annoore, ko ɗuum addani ɗum wonde huunde nde lewñataa, wonaa tan wonande caafe jiyotooɗe, kono hay caafe yiite-sulɗeeje.
No paamirten, so annoore waawaa yaltude wuddere ɓaleere : so a huɓɓii toon lampa, gonɗo boowal yiyataa annoore kaan lampa sibu nde yaltataa wuddere ɓaleere ndee, ɗum noon ko niɓɓere wonnoonde toon ndee tan yiyetee. Noon kadi, rajo walla tele gonɗo nder wuddere too, hay gooto nanataa ko saaktata, sibu hay onndooji njaltataa nde. Ɗo wuddere ndee woni ɗoo, ko niɓɓere tan yiyetee ɗoon ; ɗuum woni wuddere ɓaleere yiyotaako, heɗtotaako. So wonaa dee, ma a taw, etaade ƴeewde ko woni saraaji wiiwaano mum, etaade ƴeewde ɓarakke geɗe moɗaaɗe ngoppi ɗoon…
Natal gadanal wuddere ɓaleere pattam-ñisre M87*
Ñalnde alarba 10 abril 2019, annduɓe ƴettii natal gadanal « wuddere ɓaleere ». Ɗumɗoo woni seede gadano goodaangal « gawuuji ɓaleeji ». Wuddere ɓaleere portilaande ndee wiyetee ko M87*, ko nde pattamñisre (kaaɗtudi ñiso) . To nde woni too, ina woɗɗi no feewi, sibu annoore ina waɗa 50 miliyoŋ hitaande ngam taccude yolnde hakkunde mayre e Leydi men ndii. Ande ñisi haa ɗoon waawi haaɗde, sibu ñiso mayre ina sowoo ñiso Naange laabi miliyaaruuji 6. Ngam ƴettude ngal natal, ko maa rajoteleskopaaji (lonngorɗe caafe rajo) keewɗi, gonɗi e nokkuuji ceertuɗi e dow Leydi ndii, ndenndini doole mum en. Golle majjum ummanaama duuɓi 15 jooni.
Ko goonga noon en mbaawaa wiyde en njiyii wuddere ɓaleere, sibu en mbiyii wonde « wuddere ɓaleere » yiyotaako, kono ko ganndal yowito kuɓtodinngal Einstein (relativité générale) sakkiti goodaangal majje, kono ɗe meeɗaano tawo yiyeede walla dañaneede seedanfaagal. Ɗe ummii ko e koode ɗe nganndu-ɗaa, Alla e mum en ñisɗe, ndimtii (njoortii) e koye mum en. Ɗum woni ɓaaƴo mum en yettiima nokku mo hay huunde, wonaa ɓakdi, wonaa annoore waawi ummaade e mum en faade bannge goɗɗo. Kono, ɓayri mbiy-ɗen ko wuddere ɓaleere yiyotaako, hol no lonngorɗe ɗee ƴettiri ngal natal ?
Ko njiyaten e natal hee ? Njiyaten e maggal ko « mbeelu » wuddere ɓaleere ndee, njiyaten ko taariindi mayre, njiyaten ko nguleeki, walla lewño wiimtotooko e ɓakdi ndi gawu nguu ɓuucotoo ndii, sibu hade mayri ɓuuceede tawata ko endi saasi no feewi, ndi wona e lewñude caafe sulɗe-yiiteeje. Ko ɗeen caafe lonngorɗe ɗee portili. Nii woni, ɓayri eɗen mbaawi yiyde taariindi ndii, ko yiyotaako koo woni ɓaleeri lommbiindi hakkunde ko yiyotoo koo, woni wuddere ɓaleere ndee.
Ko goonga noon natal ngal laaɓtiraani noon fof, sabu cuddi punndi weeyo keedndi hakkunde lonngorɗe ɗee e gawu nguu. Kono hankadi ko yeeso fayaa, sibu maa lonngorɗe ɓurɗe seeɓde peewne, yanti heen won onndooji kesi njiytaa, hono onndooji ɓaaƴo (ondes gravitationnelles), gaddanoyooji en waawde ƴeewde ko wonaa tan onndooji sulɗe-yiiteeji, haa teeŋti noon e geɗe keewɗe goɗɗe ko wayi no anndude mbele won ɓakdi niɓɓiri, ndi yiyotaako taarii ɗii gawuuji ɓaleeji ?
Albert Einstein miijii « gudde ɓaleeje » ina ngoodi (yiyti ɗe) ko e hitaande 1915. Haala majje ina jotondiri e laaɓndal « mbele lewño (lumière) ina jogii ñiso (masse) », ɗum noon, « mbele ɓaaƴo ina fooɗa lewño » hono no ɓaaƴo fooɗirta pecorel (particule) ɓakdi nii. E teeminannde 17ɓiire luural ina woodnoo heen. E miijo Newton, lewño ina jogii ñiso, wayi ko no ɓalli keddiiɗi ɗii nii. E miijo Huygens lewño ko onndo tan, alaa ñiso. Kaan haala noon jibini naamnal mbele ñiso ina waawi yettaade tolno ɗo « njaaweeki ɓoccital (vitesse de libération) ɓurata njaaweeki lewño ». Ndaa alaa ko ɓuri lewño yaawde. Ɗum noon, ngoon ñiso so woodii, hay lewño waawaa ummaade e mum, alaa ko haali ɓakdi, ɗum noon wonata ko huunde nde yiyotaako (e gite e kaɓirɗe fof). Ɗuum woni nokku weeyo, walla faandu ndu ɓaaƴo mum jibini wuddere ɓaleere.
Bookara Aamadu Bah


text:
Wonande Yuusuf, (JKM), e konngol Alla toowɗo oo : Innde Alla jom yurmeende Aduna e wattannde.
Alif, laam, raa, Alla anndi ko soomii heen, ɗumɗoon ko ɗum kaawisaaji deftere feeñnde (1) min njippinii ɗum ko ɗum njanngiin Ɓuraana Arabeeɓe mbele oɗon kaqqila (2), minen a min ciimtan maa ko ɓuri moƴƴude e ciimti e ko min lonngin ma e ooɗo ɓuraana tuuma nde laati-ɗaa ko adii ɗuum ummoraade uddiiɓe (3), tuma nde Yuusuf wiyi Baba mum eehey ma baabooy am miin de mi yiyii sappo e go’o hoodere e naange e lewru ina cujjana mi (4), o wiyi eeheey ma ɓinngel am oto siimtan ɗum ɓiɓɓe baaba maa en ɓe yiyannde maa ngam hoto ɓe pewjande ma feere ina teeŋti e neɗɗo seyɗaani ko gaño mum peeñɗo… simooree Yuusuf, kaawise: 5
Wahab bun man mbahi wiyi : nde yaaguuba yalti leydi Kin- aani, ngam dogde ɓi’i yummum biyeteeɗo Aysa, o ari to gorgol makko, o resi ɓiyum debbo ina wiyee Rahiil e oon saanga oon ko cukalel ; oon jibinani mo ɓiɓɓe ɗiɗo, Yuusuf e Ben yamiin.
Nde Rahiil jibini yuusuf ndee, tawi Yaguuba ko ɗanniiɗo ina woni to leydi Saam, Alla tellini e makko Jibiriil (JKM), wiyi mo: eehey maa yaaguuba Alla hokkii ma ɓiyngel ngel hay gooto meeɗaani heɓde e nder aduna, ngam yooɗde ɗum e moƴƴugol mum. Nde Yaaguuba nani ɗum ndee weltii heen sanne. Ndeen o artii ummoraade e ɗanngal makko, gite makko mbiyi e Yuusuf sut, o ronki majde ngam kaawise e weltaare, caggal ɗuum, nde yahi haa juuti o ñippi gite makko e leydi, o yetti Alla no feewi, o hirsi ko ina tolnoo e ujunere dammuwol ngam ɓadtoraade ɗum Alla toowɗo oo. O tali teewu nguu, o fecci ɗum e waasɓe e wasnuɓe. Nde yahi haa Yuusuf heɓi duuɓi jeegom yumma mum sankii.
Hono ganndo biyateeɗo Sadi wiyi : Alla toowo oo fecci moƴƴere aduna oo ko e pecce sappo. O hokki yimɓe heddiiɓe ɓee feccere wootere, pecce jeenay keddiiɗe ɗee o hokki ɗum Yuusuf (JKM) oo.
Yiytaade hoore mum
Yuusuf meeɗii yiytaade hoore mum e daarorgal o wiyi e nder ɓernde makko e hakkille makko “so tawii miin, mi yeeyaama, mi sikkaani so won baawɗo sooɗde mi”, o tinaani tan haa ɓiɓɓe baabaa makko ɓee njeeyi mo njeeygu ɓurngu fof lesɗude, ko ina tolnoo e sappo e jeeɗi Dirhama, ɗum ɗoon noon ma en paam ɗum e ko fayi arde e nder winndannde ndeeɗoo.
Hono Sadi kadi wiyi : nde Yuusuf mawni haa heɓi duuɓi sappo e ɗiɗi, ko ndeen o yiyi e nder ɗoyngol makko, sappo e go’o hoodere e naange e lewru ina cujjana mo, ko ndeen noon baaba makko wiyi mo oto o haalan ɗum ɓiɓɓe baaba makko ɓee, ngam reentaade caɗeele seyɗaane, ngam laatiima Seyɗaane ko gaño yimɓe peeñɗo, hono no Ɓuraana oo janngtorii ɗum nii.
Tingol ɓiɓɓe baaba mum Yuusuf koyɗol mum
Ndeen ɓiɓɓe baaba mum Yuusuf tinii, Yuusuf yiyii e nder koyɗol mum, wonde o yiyii koode e naange e lewru ina cujjana ɗum, ɓe naati fitina mawɗo haa ɗum wontani ɓe ngañamtumaagu feewde e Yuusuf, ngam ɓe mbiyi, ngolɗoo koyɗol so laatiima, maa o wonntu laamɗo mawɗo e dow men, o jeyta en. Jooni noon kiiso-ɗen naange ngee ko baaba men, lewru nduu ko yumma men, koode ɗee, ko enen.
Ɗuum fof noon, waɗi noon, ɓe teskitii ma, baaba maɓɓe Yaaguuba ɓuri wuuranaade ko Yuusuf mo jam e kisal ngoni e mum (JKM), gaa ɓiɓɓe baaba mum en ɓe, haŋkadi ɗum teddi e koye maɓɓe, ɓe ngoni haŋkadi e fewjande mo peeje bonɗe. Waɗi saanga gooto ɓe ndenti e ɓe pewja haa ɓe nanondiri yo ɓe mbar mo.
Sadi, winndiyaŋke mawɗo oo wiyi : ndeen ɓe nanondiri e feere warde mo, ɓe pelliti yahde to baaba maɓɓe, ngam looydoyaade ɗum e ko ɓe pewjunoo koo, o wiyi : ɓe njahi to baaba maɓɓe, nde ɓe njettii ɓe naati hay sakkitinaade mo ɓe mbaɗaani, ellee o wonaa jinnaaɗo maɓɓe. Oo ne kay eɗum haaɓnii ɗum kono ko ɓe ɓiɓɓe mum, o bismii ɓe, ɓe njooɗii e sara makko, ɓe mbiyi mo : minen ɗoo, ɗo min ngoni ɗoo hannde, ɓerɗe amen ina muusi sanne. Waɗi noon ko mbaroodi mawndi yanii e ndammiri amen hanki, warii heen huunde. Ɗuum noon alaa e sago min ndawana ɗum waaño etee, so a mi njaha a min njiɗi yahdude e Yuusuf, kadi ko minen ndeenata mo.
Hol ko Yaaguuba jaabiiɓe ? Oto ngaddenee kam sunaare ngam mbiɗo huli so on njahdii e Yuusuf to lakde too, mbiɗo huli hoto boyiiji conngude mo, ñaama mo. Ɓe mbiyi mo, hol no boyinnaaji coŋngirta mo, tawa a min tawaa ɗuum ? Ndeen kay minen ɗum ko basal amen mawngal.
Ɓe mbiyi baaba maɓɓe kadi : hono boy ñaamirta mo a min ngonndi e mawniiko Samuuna mo nganndu-ɗaa so luukii, luulaango mum ina boosna dewbo deedi en, a min nganndi kadi e Yahuusa tikkere mum tan ina waawi helde mbaroodi, fecca ɗum e pecce ɗiɗi ?
Ndeen Yaguuba nanii haala maɓɓe, o wiyi : ma mi wiy ɓinngel am Yuusuf : so ko Alla jaɓii, yo dawdu e mon raddo. Ndeen weetii o wiyi yuusuf, mi sakkitii ma yo a dawdu e maɓɓe feewde raddo.
Naniraama Ibnu Abbaas (yo mbellemma Alla won e maɓɓe) o wiyi : ko tagi Yaguuba wiyde ina huli oto boyiiji ñaamde mo, ko ngam o yiyii ɗum e nder ɗoyli makko wonde Yuusuf ina ari e hoore haayre, boyinnaaji ina taarii ɗum, ina njiɗi sonngude ɗum; heen boy gooto woni e faddaade keddiiɗi ɗii hoto conngude mo ; ɗoon e ɗoo tan, ha o yiyi leydi seekii Yuusuf naati to nder leydi too, etee yaltaani ndi, e nder balɗe tati Yaguuba natti yiyde ɗum e koyɗol, ɗum wontani mo kulol mawngol, wonande Yuusuf.
Hono kanko Ibnu Abbaas o wiyi : ndeen fodoore jaltugol Yuusuf yahde raddo yontii, yuusuf ɓoornii comci ɗanngal, dadii haa tiiɗi paftol mum baɗngol bokkoode kaŋŋe. Haŋkadi, ɓe payi e yaltude, ɓe ƴetti ndiyam haa heewi e wonndude e njooɓaari timmundi, o yaltidi e ɓiɓe baaba makko en, ɓeen mbaɗɗii ma pucci mum en, ɓe mafñorii heen Yuusuf, Yaaguuba ƴetti puccu mum duusi ɓe haa ɓe tolnii e teemedde meeteer, o tellii o tellini Yuusuf, o takki ɗum e becce makko, o ɓuucii ɗum, caggal ɗuum o ruttii o fayti galle makko, o nimsiti e ko o waɗi koo, kono feere woɗnde alanaa mo haŋkadi. Ko nii woni Yuusuf naati Saharaa.
Nde ɓe ngoɗɗitii wuro holko ɓe mbaɗi ?
Ndeen ɓe njaltii leydi kinaani, ɓe njahii haa ɓe ngoɗɗiti no feewi nokku maɓɓe, ɓe ndarni pucci maɓɓe, ɓe tellii caggal ɗuum, ɓe tellini Yuusuf, ɓe kirɓii mo, ɓe ngoni e fiyde mo kelle e hakkille, ɓe ɓoori mo haa o laaɓi, haŋkadi alaa ko heddanii ɓe so wonaa yo ɓe mbar mo, ɓe poofta. E nder ɗeeɗoo caɗeele noon, o wiyi ɓe : hoto ɓe ɓoor wutayel mum mbele ina wonana mi kasanka so maayii, kono ɓe calii ɗumɗoon. Eɓe ngonndi e mawnum Yuusuf goɗɗo ina wiyee Yahuusa, oon wiyi ɓe hoto mbaree mo. E nder leepte ɗe o leeptaa ɗee ɓuri maayde bonde, caggal konngol mawniraaɗo oo hono Yahuusa, Yuusuf wiyi ɓe, njarnee kam mi ɗomɗii ko adii nde mbaraton mi, ɓe calii, Yahuusa kañum fuɗɗii ma Yurmaade mo, o ɓaaƴi ɓe hoto ɓe mbar mo, yo ɓe mbeddo mo e nder ɓunndu, ɓe njaɓi ɗuum. Ɓe nanngi juuɗe ɗee e koyɗe ɗee, ɓe mberlii mo no baagal werlortee nii e nder ɓunndu.
Jibriil Muusaa Joop


text:
Gila Amerik felliti yaltude nanondiral Wiyen (Vienne) paatungal e nikleyeer hakkunde leydi Iraan e leyɗe hirnaange, sorfundu persiiru ɓeydii lollude. Sorfundu nduu woni ko e Geec Eñnjeejo, hakkunde Iraan e Duungel Arab. Taarii sorfundu nduu ko ɗeeɗoo leyɗe : Iraan to bannge fuɗnaange rewo, Irak e Kowoyte e Sawuud to bannge hirnaange, Bahreyn e Kataar e Emiraaji Arab dentuɗi to bannge fuɗnaange worgo, Omaan e jookdu Musandam keedi ndu bannge fuɗnaange.
Haa hannde, to bannge fuɗnaange too, endu jokkondiri e sorfundu Omaan kam e maayo Arabi rewrude e feɗorde Ormuus. Wonaa hannde noon sorfundu nduu fuɗɗii darjude : ndu ɓooyii wonde dingiral kareeli, ko idii fof kareeli keewɗi hakkunde tirbiiji e galleeji e leyɗe taariiɗe ndu ɗee, kono kadi, e ko sakkitii koo, golwole winndereeje goɗɗe : wolde Iraan-Irak, wolde Golf (Wolde Sorfundu 1990, 1991 e 2003), hakkunde Irak e Kowoyti, hakkunde Irak e kaɓɓondiral winnderewal, e hakkunde Amerik e Irak.
Jooni kadi, addani ndu waɗtude haaleede, ko luural hakkunde Amerik e Iraan, sabu ko ɓuri heewde e laaɗe mawɗe doondiiɗe petroŋ ummoraade Irak, Kowoyt, Bahreyn, Kataar, Abuu Dabi, Emiraaji Arab dentuɗi, ko ɗoon dewrata feewde leyɗe hirnaange. So caɗeele mbaɗii ɗoon, ina haljina no feewi njulaagu ɗeen leyɗe arab (ɗe mbeldaani e Iraan) e leyɗe hirnaange (haa arti e Amerik), haa teeŋti noon kadi, feɗoode Ormuus ndee woni ko e njiimaandi Iraan.
Bookara Aamadu Bah


text:
11
Fii Seeditorɓe Gomɗinal ka Ahadi Hinndi
1 E hin-le, gomɗinal ngal ko pellital fii piiji ɗi tanƴiniɗen, e hoolaare fii piiji ɗi en yi'aali taho. 2 Alla kulji mawɓe ɓaawo ɗoo ɓen sabu gomɗinal maɓɓe ngal.
3 Ko gomɗinal ngal wonɗen andirde aduna on ko daaluyee Alla on tagiraa. Ko ɗun waɗi ko yi'eten kon iwraa e ko yi'otoo.
4 Ko gomɗinal ngal Haabiila yeɗiri Alla sadaka ɓurɗo moƴƴude mo Qaayiina on. O kuljiraa feewuɗo sabu ngal gomɗinal. Alla tigi kulji ɗen dokke makko. Fii kala kanko Haabiila o maayii, kono ngal gomɗinal no ɓanginde fii makko.
5 Ko gomɗinal ngal kadi Hanuuka ƴentiniraa fii wota o andu mayde nden. En yi'ataa mo hande kadi sabu Allaahu on ƴentinno mo. Ko fii, ado o ƴentineede, hari o heɓiino kuluujaa wonde himo weltini Alla. 6 Awa, e ɓaawo gomɗinal, gasataa ka ontigi weltina Alla, ko fii on ɓadotooɗo mo no haani gomɗinde wonde kanko Alla himo woodaa, gomɗina kadi ko kanko woni yoɓoowo ɗaɓɓooɓe mo ɓen.
7 Ko gomɗinal ngal fahin Nuuhu moƴƴinirnoo laana fii dandugol ɓeynguure mun nden. Ko nii o teddiniri ko Alla *hiitaninoo mo fii ko aroyta yi'aaka taho kon. Ɓay o warrii non kanko Nuuhu, tawi o hollii wonde yimɓe aduna on ko felniiɓe. Alla jogori Nuuhu feewuɗo sabu gomɗinal makko ngal.
8 Ko gomɗinal ngal kadi Ibraahiima ɗoftori noddaandu ndu Alla noddi mo ndun fii yahugol e leydi ndi o ronoyta ndin. O yahi e hoore o andaa ka o woni yahude. 9 Ko gomɗinal o hoɗiri e ndin leydi fodaandi wa leydi jananiri, o hoɗi e nder cuuɗi bagi. Issaaqa* e Yaaquuba kadi hoɗiri non, ɓe ronidi e makko fodaari wootiri ndin. 10 Ko fii hari, kanko Ibraahiima himo habbii hoɗo ngo tawata didol cuuɗi mun no tiiɗi, ngo tawata ko Alla eɓɓi, darni. 11 Ko sabu gomɗinal ngal kadi, fii kala Saarata kaɲun ko mo jiidotaako, o heɓiri feere jurriyagol e nder nayeewu makko, ɓay himo hoolii wonde Alla ko hunnoowo ko o fodi kon. 12 Ko ɗun waɗi si neɗɗo gooto, mo tawata mayde mun nden heɓiino ɗun, heɓi jurriya ɓurɗo koode ɗen ka kammu ɗuuɗude e njaareendi ndin ka sera baharu, ko tawata en waawataa limude.
13 Ko e nder gomɗinal ngal ɓe fow ɓe maayi e ɓaawo hendagol piiji fodaaɗi ɗin, kono ɓe haynino ɗi ka woɗɗi, ɓe weltori, e nder qirritagol ko ɓe tuŋarankeeɓe e jananɓe ka leydi. 14 Yewtirayɓe nii ɓen hollii no laaɓiri wonde hiɓe ɗaɓɓande hoore maɓɓe leydi heyri. 15 Si tawno non ɓe wulɗano ka ɓe iwi ton, ɓe heɓayno feere no ɓe yiltora. 16 Kono ka haqiiqa hiɓe himmannoo nokkuure ɓurnde moƴƴude, ɗun ko ka kammu. Ko ɗun waɗi Alla hersiraa noddeede Alla maɓɓe, ko fii o moƴƴinanii ɓe hoɗo.
17 Ko gomɗinal ngal kadi Ibraahiima weeɓitiri Issaaqa fii layyagol fewndo ko Allaahu on ndarndii mo. Hari himo e fii sakkagol Issaaqa, ɓiɗɗo makko bajjo on, kanko hendinooɗo fodaariiji ɗin, 18 ɗun ko on mo Allaahu on daalannoo wonde: «Ko e Issaaqa jurriya maa on nodditirtee.» 19 Himo joginoo wonde Alla ko Waawuɗo hay immintingol mayɗo e hakkunde mayɓe ɓen, ko ɗun waɗi si o hettitiri ɓiɗɗo makko on wa immitiiɗo e mayde.
20 Ko gomɗinal ngal kadi Issaaqa du'orani Yaaquuba e *Iisu fii ko aroyta kon.
21 Ko gomɗinal ngal fahin, fewndo Yaaquuba maayata, o du'orani mo kala e ɓiɓɓe Yuusufu ɓen, o ugginii e hoore tuggordu makko ndun, o sujjani Alla.
22 Ko gomɗinal ngal fahin, ɓay ɓadike ka Yuusufu maaya, o maandiniri fii eggudu *Banii-Isra'iila'en ndun *Misira, o waɗi kadi yamirooje fii ƴi'e makko ɗen.
23 Ko gomɗinal ngal kadi, ɓay Muusaa jibinaama, mawɓe makko ɓen suuɗiri mo lebbi tati, ɓay ɓe tawii boobo on no labaa fota, awa kadi ɓe hulaano yamiroore lanɗo on.
24 Ko gomɗinal ngal kadi, ɓay Muusaa mawnii, o salori wi'eede ko o geɗal jiwo Fir'awna on. 25 O tawi ko tampindineede e jamaa Alla on ɓurani mo, edii weltorgol junuubu e nder saa'ihun. 26 Tawi himo miijii wonde ko aybinireede wa *Almasiihu on ɓuri jogaade ngalu tiiɗungu edii ngu Misira ngun, ko fii himo ndaaraynoo ka muutii telen ka njoddi. 27 Ko gomɗinal ngal o yaltiri Misira e ɓaawo ɗenƴagol tikkere lanɗo on, ɓay himo catornoo wa sutiiɗo on mo yi'otaako. 28 Ko gomɗinal ngal kadi o waɗiri *Juldeere Yawtaneede nden, e wujugol ƴiiƴan fii wota muloowo dikkuruuɓe on meemu ko dikkoranaa Isra'iilayankeeɓe ɓen kon.
29 Ko gomɗinal ngal fahin ɓe taƴitiri *Baharu Boɗeejo on wa leydi yorndi, kono nde Misirayankooɓe ɓen eɓɓunoo waɗirgol non, ɓe yoolino.
30 Ko gomɗinal ngal kadi tata on Yeerikoo yaniri, ɓay ɓe gaynii taaraade mo e nder balɗe jeeɗiɗi. 31 Ko gomɗinal ngal kadi waɗi si *Raabi, oo debbo cagaajo, maydaano e heeferɓe ɓen, sabu ko o wernirnoo tefooɓe ɓen kon ɓuttu.
32 Ko honɗun mi wi'ata kadi? Saa'i on yonantaa lan si tawii mi wowlay mi fensita fii oo wi'eteeɗo *Gadawna e *Baaraka e Samsuuna e Yiftaaha e Daawuuda e Samu'iila e annabaaɓe ɓen. 33 Ko gomɗinal ngal ɓe fooliri laamateeriiji, ɓe tabintini peewal, ɓe heɓi fodaariiji, ɓe ombi sekko ngayuuje. 34 Ɓe ɗannini giiteeli bonnooji, ɓe daɗi mbelndi kaafa, ɓe heewi doole fii kala hiɓe lo'unoo, ɓe hollitii ka nder hareeji, ɓe raɗii koneeli jananɓe ɓen. 35 Rewɓe yi'i mayɓe mun no immitoo. Woɓɓe goo kadi lettaa, ɓe salii sotteede fii no ɓe heɓira ummutal ɓurngal moƴƴude. 36 Woɓɓe ɓen heɓi aybineede e focceede, e hoore jolkeede sokee. 37 Woɓɓe ɓen wariraa kaaƴe, woɓɓe ɓen tampinaa taƴaa ɗiɗi, maa wariraa kaafa. Woɓɓe nawri ngurndan mun ɗan yaarugol hen fow, hara no ɓornii guri baali maa be'i, ɓillorɓe ɗi fow, cukkee tampinee. 38 Hari aduna on handaa e ɓen, ɓe tawata wonundeeji mun ko ka wulaaji e ka pelle e ka pammeeje e ka gayɗe.
39 Ɓen kuljiranooɓe sabu gomɗinal mun ngal fow non, hendaaki ko ɓe fodanoo kon. 40 Ko fii Alla no eɓɓani en goɗɗun ko ɓuri moƴƴude, fii wota ɓe laato timmuɓe e ɓaawo men.


text:
Koolaaɗo kuuɓal Fedde Ngenndiije Dentuɗe (F.NG. D), hono ko anndiraa ONU, ɗaɓii e Muritaninaaɓe kala, wonɓe e laamu e luulndiiɓe, nde njiylantoo luure gonɗe hakkunde mum en ɗee safaara jamyamo. Ɗumɗoon ko caggal woote diisnagol (referaandoom) jowitiiɗe e mbayliigu doosɗe leydi juɓɓinaaɗe ñalnde aset 5 ut ɓennuɗo oo, ɗe luulndo ngoo salii tawtoreede sabu mum hiisaade ɗe ndewaani laawol, ɗe ngo salii kadi keptinde njeñtudi mum sabu maggo takkude heen laamu nguu nguyka njaajka.
Ngoon noddaango feeñi ko e kominikee jooɓnaaɗo konngol koolaaɗo kuuɓal Fedde ndee, hono Stefan Garek, ɗo o wiyi wonde « koolaaɗo kuuɓal fedde ngenndiije dentuɗe ina noddi banngeeji ɗii fof gollanaade ñawndirgol luural ngal peeje jamyame tuugiiɗe e sariya, kam e kormagol dente e miijooji ». Helmere « dente » ndee firti ɗoo ko seppooji e pottitte ekn.
O ɗaɓɓi e Muritaninaaɓe nde ngollantoo “tiiɗtingol sariya e nanngondiral e ngootaagu ngenndi.” Ɗoo ne kadi, pot-ɗen faamde e “tiiɗtingol sariya” joopii ko ɗooftagol doosgal leydi ko idii fof.
Wonande haralleeɓe ko faati e jokkondiral (dipolomasi), kominikee Fedde ngenndiije oo yettaani laamu Muritani e ɗee woote, ɗuum firti ko nde teskiima ko luulndo ngoo haalata e nguyka ɓurtuka mbaɗaaka e woote ɗee, hay so tawii laamu nguu yeddii ɗum. Tee ko ɗum « mesaas teeŋtuɗo kollitoowo faayre e ñiŋoore ».
Ko idii ɗuum tawi jooɓnaaɗo konngol biro jojjanɗe aadee FNGD ɗoo e Nuwaasoot, hono Ravina Shamdasani hollitii faayre mum e iiñcuru jotondirndu e referaandoom oo, haa arti noon e “etagol haɗde won ɗeen daaɗe luulndiiɗe naneede e kuutoragol laamu nguu doole ɓurtungol e neegre feewde e hoohooɓe luulndiiɓe referaandoom oo”.


text:
Yimɓe tedduɓe, ɓe golle mum en poti tiimteede e ñemmbeede, wonaa e ardiiɓe leyɗe walla annduɓe tan tawetee, aɓe tawee e nokkuuji kala, haa e fettooɓe bal e reenooɓe galleeji, e worɓe e rewɓe fof… Ɓeen yimɓe ko naftoriiɓe konngol men biyngol “teddungal daasetaake roondete” walla “ woppirde teddungal ”, sibu, ko ɗaɓɓetee e hooreeɓe leyɗe yo ngoppu laamu so timminii lajal ndotaananoo koo, ko ɗuum foti ɗaɓɓeede e kala kalfinaaɗo huunde. Malaaɗo wune ko oon paamɗo wonde “ huunde so welii, moƴƴi woppude ko gila mettitaani “.
Ngolɗoo laawol, holli oon faayiida ko biyeteeɗo Sinediin Siidaan, petto bal mawɗo, gonnooɗo selbe kippu Real Madrid. Hay gooto yaakoranooki omo waɗa ɗuum tawi jooni jooni tan omo heɓi wune, so wonde selbe gidiiɗo nawde karaŋ kawgel League des Champions laabi tati deggondirɗi…
Ko ñalnde 31/05/2018, o habri ko o baynotooɗo kippu nguu, caggal nde o selbii ɗum fotde duuɓi ɗiɗi e feccere. Ɗuum bettii yimɓe fof no feewi, sibu hay gooto yaakoranooki ɗum, haa teeŋti e ooɗoo sahaa mo o dañi wune mawɗo. Kanko Siidaan gooto, woni selbe meeɗɗo dañde ko wayi nii, so nawde karaŋ oo duuɓi tati deggondirɗi, ko jiidaa e karaŋe (karaŋuuji) jeegom goɗɗe, woni karaŋe jeenay (9) e nder duuɓi ɗiɗi e feccere fat !
Kanko Siidaan, o wiyi : « mi fellitii waasde wonde selbe Real Madrid e hitaande faande ndee… Neɗɗo yo anndu ko woni dartaade. Njiɗan-mi kippu nguu ko jam, njiɗ-mi ko ngu jokka e gañaade. Miɗo sikki so mi jokkidii e maggu, ɗuum newotaako (…) Ko goonga mi tampaani tawo ekkinde (selbaade), kono huunde fof e sahaa mum ».
Neɗɗo yo anndu ko woni dartaade
Kono ko ɓuri faayodinde e haala makko kaa ko ɗumɗoo : « Miin e Real, min ndewdii e sahaaji newiiɗi, belɗi, kono kadi min taccidii jolɗe mettuɗe, caɗtuɗe. Mi yejjitaani ɗeen jolɗe caɗtuɗe kadi. So tawii a wonat e welemma ngam joofnirde caɗeele, miin mi yiɗaa ɗuum. Njiɗ-mi ko ngalɗoo daawal kadi joofira mbelemma. Nde pettatnoo-mi bal ndee, ngoppu-mi ko gila ina weli, jooni kadi, njiɗ-mi woppirde selbeyaagal ko no weliri. Nguurndam am fof ko nii njiɗ-mi gollirde ».
Ndeen o rowii haala tan, jaaynooɓe ɓee, ngummii, poɓɓani mo ko juuti. Ɗuum kadi aadoraaka, sibu ina famɗi ɗo jaaynooɓe poɓɓanta neɗɗo. Waɗi noon, ko o waɗii ko yooɗi, ko heewaani yiyeede. E ko ciftorten, ko Manndelaa tan njiy-ɗen waɗi ko ɓuri ɗuum, so woppude laamu caggal manndaa gooto, tawi yimɓe fof ina lutti reewrɗude e ngardiigu mum. Eɗen mbaawi wiyde tan, ɓee njeyaa ko e yimɓe malaaɓe, sibu ɓe njahdi ko e wune, tawi hay gooto suwaa haaɓande ɓe.
Winndannde njaltin heen, ko neɗɗo, kala ɗo ardinaa e ko waawi ardineede fof, yo tiiɗno annda ko woni dartaade e rokkitde teddungal hade yimɓe haastude ɗum. Sibu go’o, ko moƴƴi-moƴƴi golle koo fof, so ɓooyii tan haastete, ɓooydeede addata haasteede, tee ɗuum ko jikkuuji ɗi Alla loowi e yimɓe, alaa ko haali noon kadi, so a ɓooyii e huunde tan, yimɓe mbaɗtat yiyde e teskaade ellaaji maa, so ɓooyii natta yiyde moƴƴi maa. Tati, ko peew-ɗaa golle koo fof, anndu waasataa tawa aɗa ardii neɗɗo walla yimɓe waawɓe waɗde ko mbaɗataa koo, walla nii ko ɓuri ɗuum kadi.
Woppude e teddungal noon, wonaa huunde weeɓnde, sibu ardaade ina weli, kono malaaɗo ko oon paamɗo wonde neɗɗo foti woppude ko ko weli, gila ina weli. Hay e ñaamdu, ko moƴƴi e cellal koo, wiyaa ko yo neɗɗo ummo tawa ina heyɗi seeɗa tawo, woto o fad haa o haara walla haa o ɓuutee. Ɗum noon, ummaade law, woppana heen woɗɓe huunde, ko huunde heewnde malu wonande joomum, weltinoore kadi heddanaaɓe…
Sineddiin Siidaan noon malaama dañii wune !
Bookara Aamadu Bah


text:
Nduu lewru kadi sooynaani jikke, gajaaɗe na njokkondiri ndartaaki. Caggal haala Neema ngadduka coow e njiylawu kaŋŋe ɗo laamu ɓolata miskineeɓe jawkal mum en, e fitina ɗum waawi jibinde, jaaynde Al Akhbar, hono no heewnoo waɗde, saaktii ajaande woɗnde.
Nduu lewru kadi sooynaani jikke, gajaaɗe na njokkondiri ndartaaki. Caggal haala Neema ngadduka coow e njiylawu kaŋŋe ɗo laamu ɓolata miskineeɓe jawkal mum en, e fitina ɗum waawi jibinde, jaaynde Al Akhbar, hono no heewnoo waɗde, saaktii ajaande woɗnde.
Jaaynde ndee wiyi wonde, laawol ɗiɗmol ko laamu nguu ina etoo soodde kaɓirɗe ñukkindo yimɓe, caggal nde ɓe njiyti wonde ngu etinooma ñukkindaade ɓiɗɓe leydi ndii ko adii ɗuum, tawi rewraani e juɓɓule kisal e kabaruuji leydi ndii.
Tee e nder ɗuum, leydi men pertii heen miliyoŋ e feccere dolaar (hedde 570 miliyoŋ ugiyya). Caggal ɗum noon, ɓe nanngii italinaajo gooto ine wiyee Gustavo Vesirto, ɓe coki ɗum ko ekkol polis. Ɗumɗoo noon, e wiyde parti biyeteeɗo UNAD, “siftinta en ko hafeere Senusi, tee ina ñiiɓna e nder aadaaji laamu nguu, dahgol yimɓe ngam juloraade ɗum en”. E nder ɗuum, UNAD wiyi “ina luundii noo feewi kala feere ñukkindagol ɓiɗɓe leydi ndii, tee ina ɗaɓɓi e laamu nguu nde ɗooftotoo sirluuji e jokkondire yimɓe, hono no wiyraa e doosɗe leydi hee nii”. Aɓe ɗaɓɓi e laamu hee nde “huutortoo jawdi leydi ndii e nafoore yimɓe leydi ndii, waasaa ñukkindoriraade ɗum en.” Ɓe mbiyi aɓe ɗaɓɓi e laamu nguu nde “ɗooftotoo hakkeeji tumarankooɓe”, yo ɓe “ñaaw italinaajo oo, walla ɓe ngoppa mo, ɓe mbaasa sokde mo e fenaande”. E ɓe ɗaɓɓi kadi wiɗto tawa juɓɓule leydi ndii e caggal leydi kalfinaaɗe ɗuum ina njeyee e wiɗtooɓe” ko haalaa koo.
BAB


text:
Mansa Musaa, Laamɗo Afriknaajo ɓurnooɗo Alɗude he winndere fof
Mansa Musaa, laaminooɗo joomaandu Mali e teemadannde sappo e nayaɓere (1400) woni neɗɗo ɓurɗo alɗude e ko anndaa he daartol. Ɗuum wonaa deftere balliftooɗo Afrocantrist hesere jaŋtii ɗum, alaa, ko jaaynde Ameriknaare wiyeteende celebritynetworth.com e kuɗol Brian Warner, yaltini ɗum ñalnde 13/10/2012.
Gila ndeen ne hitaande kala doggol ene wayloo, kono haajooni alaa meeɗɗo ardemo dow. Ngalu Mansa Musaa, e ko jaaynde ndee feññini, ene eyɓinee fotde 400 milyaar dolaar. Eɗen ciftina, neɗɗo ɓurɗo alɗude e aduna hee hannde o, Jeff Bezos, Cosɗo Amazon.com o, ngalu mum ko 116.9 milyaar dollars. Rewi e mum ko Bill Gate cosɗo Microsoft o, mo ko ɓooyani tan ko kanum wonatnoo hoore limoore, ngalu mum ko 99.9 milyaar dolaar. Mansa Musaa wuurno ko tuggude 1280 haa 1337, o laamiima joomaandu Mali duuɓi 25 (1312-1337). E ngaan saanga Joomaandu Mali ene renndini e nder keeri walla les njiimaandi mum leyɗe hannde ganndiraaɗe Mali,Guinee, Guinee Bissau, Niger,Burkina Faso,Cote D’ivoire Gambie, Senegal e huunde Mauritanie. Daartol ene siftora jahgol makko hajju e hitaande 1324. E ngal ɗannungal o yahdii e yimɓe teemedde njoyo (500) e dimle kaŋŋe. Nde Mansa Musaa yeti Ejipt kanum e sate mum ɓe ndimti e saraaji piramid hakke balɗe tati. O rokki laamɗo (Sultan) Ejipt 50,000 dinaar, oon bismiimo, luɓimo hoɗorde (palais) mum, yamiri watuleeɓe mum yoo teddinɓe kanko e yahdiiɓe makko.Ɓe ngoni ɗoon lewbi tati. Hakke e ko ɓe njuppi ɗoon e kaŋŋe, liɓii coggu kaŋŋge e nder Ejipt ko ena wona duuɓi noogaas coggu mum ummitaaki. Nde Mansa Musaa arti o addori annduɓe heewɓe, gila e seerenɓe diine haa e architect en; o mahi jamaaji e jumaaji e nder leydi hee won e majji haa jooni ene keddii. Timbuktu wonti saare ɗuɗe e ganndal. Mali wonti joomaandu mawndu, doolnudu e nder aduna he.


text:
Laana mbiyateeka « Joolaa » dogatnoo ko hakkunde Ndakaaru e wuro Cikicoor. Ka rewatnoo ko duunde Karabaan ko adii nde ka yettotoo Cikicoor, ka ruttoo kadi Ndakaaru. Ka inniranoo ko gootol e leñƴi ɓurɗi yaajde nder diiwaan Kasamaas. Hakkunde ɗee gure ɗiɗi ka waɗatnoo ko wakituuji 15.
Ko kaŋka ittatnoo diiwaan Kaasamaas e lommbere ngati ko wonaa ɗuum, laawol ummaade Ndakaaru alaa-e-sago rewa nder leydi Gammbi (ƴeewee kartal ngal).
Laana mbiyateeka « Joolaa » dogatnoo ko hakkunde Ndakaaru e wuro Cikicoor. Ka rewatnoo ko duunde Karabaan ko adii nde ka yettotoo Cikicoor, ka ruttoo kadi Ndakaaru. Ka inniranoo ko gootol e leñƴi ɓurɗi yaajde nder diiwaan Kasamaas. Hakkunde ɗee gure ɗiɗi ka waɗatnoo ko wakituuji 15.
Ko kaŋka ittatnoo diiwaan Kaasamaas e lommbere ngati ko wonaa ɗuum, laawol ummaade Ndakaaru alaa-e-sago rewa nder leydi Gammbi (ƴeewee kartal ngal).
Ka fuɗɗii huutoreede ko e lewru Deesamburu e hitaande 1990. Ɓurnoo waawde ɗannoraade ka ko julaaɓe baana-baana’en, yeeyooɓe ɓiɓɓe-leɗɗe, somotooɓe liɗɗi e sippakaaji, nebam leɗɗe e ko nanndi heen.
Laana ka feewnaa ko to leydi Almaañ. Aka waawnoo nawde fotde tonuuji 550 e otooji sappo e ko ina tolnoo e yimɓe 580 (teemedde joy e capanɗe-jeetati).
E nder lewru Settaamburu 2001, ka “paani”, befall makka dartinaa ko ina wona e hitaande. Ka fuɗɗitii befal makka ko ñande 10 Settaamburu 2002, jonte ɗiɗi ko adii nde ka yoolotoo.
ÑANDE BONATA NDE
Laana « Le Joola » duñii tufnde Cikicoor ñalnde 26 Settaambur 2002 hedde tiisubaar (wkaituuji 13 e feƴtere). Ngol woni laawol makka tataɓol ko ka feewnitaa e ndeen.
So tuugnaama e kaayitaaji, gaagaa « bagaas », aka waɗnoo fotde yimɓe 809 yoɓɓe njoldi mum en e yimɓe 52 soofaaji dognooɓe laana ka.
Ka wefi maayo Kaasamaas haa ka yettii duunde Karabaan saanga wakituuji 3 kikiiɗe. Ko ina tolnoo e yimɓe 185 njoli ɗoon e makke fayde Ndakaaru.
Jolngo e makka ɗo Karabaan ɗoo noon ina heewnoo caɗeele. Ngati ka alaa ɗoon tufnde ɗo ka joofi. Yimɓe njoldata e makka ko laaɗe, mo woni fof jolda no weliraa, ɓe njoɓa ɓee njooɓataa.
Ñalnde bonata nde, ndeka duñi Karabaan, fotde yimɓe ujunere e capanɗe nay-e-jeegom (1046 aadee mawɓe e sukaaɓe) ina ngonnoo e nder reedu makka, tawa kaake e otooji kaalaaka. En mbiyii noon ka yamiraa nawde tan ko yimɓe 580 e tonuuji 550. Hawriti ko e ekkolaaji ina uddita, almuɓɓe yahnooɓe guurti ina ngarta Ndakaaru.
Ɗum fof tawa ɓe njoɓaani ɓee limaaka heen, sukaaɓe limaaka heen ngati aɓe ndokkaa hurum jolde e makka tawa ɓe njoɓaani. Sukaaɓe 32 (hakkunde duuɓi 10 e duuɓi 15) ina njahtnoo to wuro Fatik ngam waddoyeede kawgel fukubal, ina ngonnoo e makka.
Nde ɓe ngoɗɗata Karabaan, tawi kammu fuɗɗiima waylaade haa toɓoyal fuɗɗii toɓde.
ƳIIWOONDE ƳIIWII
Hedde wakituuji 7 (tawi futuru ina ndaara noddineede), Jaaltaaɓe laana ka noddi Ndakaaru e rajo, o habiri ɓe laana ka yaltii Maayo Kaasamaas, kaa naatii e geec, ekan tiindii Ndakaaru. Maayo ina leeri haa weli lummbaade. Hedde wakutiiji 22 (wakitu 10ɓo jamma) Jaaltaaɓe noddi kadi Ndaakaaru, o wiyi aɓeni e laawol, alaa ko ɓe njaɓiti to caɗeele. Ko ɗoon ɓe mbayiri naneede.
Hedde w11ɓo jamma, laana « Le Joolaa » ina heddoraa 170 kilo yettaade Ndakaaru. Hakkunde makka e powle maayo ko kilooji 40. Henndu heewndu doole duppitiima, bempeƴƴe toowɗe pukkitii. Yimɓe tinaani ina ngoni e amde, gaaci ina nduƴƴa, ɓee ina ñaama, ɓeya ina ɗaanii.
Nde toɓo fuɗɗinoo toɓde, henndu ɓeydii heewde, yimɓe ngoni e ɗuhaade, moni-woni kala ɗo dañi wirnaade. Yimɓe njahri bannge gooto ngam dogde toɓo e henndu. Laana ka wuurii, yimɓe njani, ndiyam fuɗɗii naatirde kenorɗe cuuɗi makka. Laana « Le Joola » fuɗɗii debbude, nde wonata hojomaaji joy, tawi ko gastanoo gasii. « Le Joolaa » mutii menndeŋ.
Ka waklitii, reedu ndu heedtiri dow. Won e yimɓe ndiwi njani e ndiyam. Ɗaaninooɓe kam nde pini ndonku hay anndude no mbaɗata, nganndaa hay dame e kenorɗe to keedtiri saka ndewa heen. Dañnooɓe yaltude ngoni e lummbaade, ɓe mbaawaa ndiyam fof ngoni e yooloraade gooto-gooto. O jamma bonɗo mo woni fof woƴaa tan ko hoore mum. “So dene mberlaama e jaynge, wootere fof woyrata ko woy heege am”. Yoga heen yooli ɗum en ko bempeƴe ɗee toowde, aɗe njahaa haa e meeturuuji ɗiɗi tooweendi.
Laakon ceŋeteekon ngam sowde yimɓe, ko ngootel dañi humteede. Yimɓe 25 njoli heen, ko ɗum sowi ɗum en. Yimɓe 22 ndañi waɗɗaade e dow reedu laana ka tawi ka waklitiima. Heddiiɓe ngoni e lummbaade, ɓee heen njoofoyi, ɓeya heen kaaɗi e laawol. Ko subaka janngo mum, hedde wakitu 7ɓo, faabotooɓe ngari, hay ɗuum ne ko subalɓe dawnooɓe awo paabii yoga e lummbinooɓe kam e heddinooɓe dow laana ka hade makka debbude.
Rewɓe jolnooɓe e makka ɓee fof, ko gooto sowi heen, o wiyetee ko Mayram Juuf (ko o Seereer noon !).
HIKKA WAƊATA DUUƁI JEEGOM KO O KASAARA WAƊNOO
Hikka waɗata duuɓi jeegom ko oo kaasaara waɗnoo. Alluwal noon janngirtee ko banndi mum.
A.M. Gey